Fit-22 ta' Ġunju 2015, il-Kunsill adotta konklużjonijiet dwar il-Libanu.

L-UE tfakkar fid-Dikjarazzjoni mir-Rappreżentant Għoli f'isem l-UE li tfakkar il-passaġġ ta' sena minn meta l-Ex President Michel Sleiman tal-Libanu ħalla l-kariga mogħtija fil-25 ta' Mejju u d-Dikjarazzjoni Presidenzjali adottata mill-KSNU adottata fid-19 ta' Marzu.

L-UE ttenni bil-qawwa s-sejħa tagħha lill-forzi politiċi kollha biex jieħdu azzjoni deċiżiva sabiex jiġi elett President ġdid u jqiegħdu l-istabbiltà u l-interess nazzjonali tal-Libanu qabel il-politika partiġjana.

L-UE ttenni l-appell tagħha lill-Membri tal-Parlament kollha biex iħarsu t-tradizzjoni demokratika li ilha teżisti fil-Libanu u biex jiltaqgħu sabiex jeleġġu President mingħajr aktar dewmien f'konformità mal-Kostituzzjoni.

Huwa ta' importanza kruċjali li l-partijiet kollha jħarsu l-Kostituzzjoni, jimplimentaw bis-sħiħ il-Ftehim ta' Taef, u l-Patt Nazzjonali.

Dan iż-żmien fit-tul mingħajr President qed ikompli jġib miegħu riskji serji għall-pajjiż kollu kemm hu.

Il-kriżi dejjem tikber dgħajfet aktar il-funzjonament tal-istituzzjonijiet.

L-UE ttenni l-appoġġ tagħha għall-isforzi tal-Prim Ministru Tammam Salam biex jiggverna taħt ċirkostanzi diffiċli u titlob lill-partijiet kollha jippermettu lill-gvern jiffunzjona kif suppost, inklużi l-ħatriet għall-karigi pubbliċi ewlenin.

Hija tfakkar fl-importanza tal-kontinwità tal-istituzzjonijiet, b'mod partikolari fis-settur tas-sigurtà u dak militari.

Il-forzi politiċi Libaniżi għandhom responsabbiltà kbira f'dan ir-rigward.

L-UE tilqa' l-passi reċenti biex jitrawmu d-djalogu u l-konċiljazzjoni u tħeġġeġ lill-partiti politiċi kollha biex iżidu l-isforzi f'dan ir-rigward.

L-UE tħeġġeġ lill-Parlament Ewropew biex jiltaqa' għal kwistjonijiet leġislattivi urġenti, inkluża l-implimentazzjoni tal-għajnuna internazzjonali.

Dan l-istaġnar istituzzjonali għandu impatt negattiv ukoll fuq l-ekonomija tal-pajjiż> Huwa dejjem aktar diffiċli għal donaturi biex joperaw fil-Libanu f'kondizzjonijiet bħal dawn.

L-impass istituzzjonali jaffettwa dejjem aktar l-abbiltà tal-Libanu li jindirizza l-isfidi tas-sigurtà, dawk ekonomiċi u soċjali li jirriżultaw mill-konflitt fis-Sirja.

Hekk kif is-sitwazzjoni tas-sigurtà qed tkompli tiddeterjora b'mod partikolari fuq il-fruntiera tal-Lvant, l-ispejjeż tal-istaġnar istituzzjonali qed jikbru kuljum.

L-UE u l-Istati Membri tagħha jappoġġaw bis-sħiħ l-isforzi tal-istituzzjonijiet tas-sigurtà Libaniżi kollha, b'mod partikolari l-Forzi Armati Libaniżi, biex tinżamm l-istabbiltà u jirreaġixxu għal theddidiet ta' sigurtà kumplessi.

Huwa għalhekk li l-UE u l-Istati Membri tagħha żiedu l-assistenza tagħhom lill-Forzi Armati Libaniżi u lis-settur tas-sigurtà u ser jibqgħu impenjati b'mod attiv f'dan ir-rigward.

L-UE tikkonferma wkoll ir-rieda tagħha li tappoġġa lil-Libanu fil-ġlieda tiegħu kontra t-terroriżmu u fl-isforzi tiegħu biex jiġġieled ir-radikalizzazzjoni u l-estremiżmu vjolenti.

L-UE ttenni l-impenn tagħha lejn is-sovranità, l-istabbiltà, l-integrità territorjali u l-indipendenza tal-Libanu.

L-UE hija mħassba dwar l-inkursjonijiet, il-ġlied transkonfinali, kif ukoll, il-ħtif ta' persuni, u t-traffikar tal-bnedmin, l-armi u l-artefatti fuq il-fruntieri tagħha.

L-UE ttenni l-appell tagħha għal impenn imġedded lejn il-politika ta' dissoċjazzjoni mill-konflitti reġjonali kollha mill-partiti politiċi kollha f'konformità mad-Dikjarazzjoni ta' Baabda.

L-UE tenfasizza l-importanza tal-impenn kontinwu tal-Libanu għall-implimentazzjoni sħiħa tal-obbligi internazzjonali kollha tiegħu, inklużi r-Riżoluzzjonijiet 1559, 1680, 1701, 1757 tal-KSNU.

L-UE ttenni l-appoġġ tagħha għar-rwol tal-UNIFIL biex jiġu appoġġati l-paċi u l-istabbiltà fin-Nofsinhar tal-Libanu.

L-UE hija totalment konxja mill-isfidi straordinarji li l-kriżi tar-refuġjati qed toħloq fuq l-istabbiltà tal-Libanu.

L-UE tfaħħar lill-awtoritajiet u l-popolazzjoni tal-Libanu għall-isforzi tagħhom biex jospitaw, jassistu u jipproteġu lir-refuġjati li qed jaħarbu mill-konflitt fis-Sirja.

L-UE tieħu nota tal-politika tal-fruntieri tal-Libanu introdotta f'Jannar 2015 u deċiżjonijiet reċenti oħra u, fl-istess ħin, tenfasizza l-importanza tar-rispett tad-drittijiet tal-bniedem u l-prinċipji umanitarji, kif ukoll il-prinċipju ta' non-refoulement skont il-Communiqué ta' Berlin tat-28 ta' Ottubru 2014.

Bħala l-akbar donatur fil-pajjiż, l-UE hija impenjata li tappoġġa lil-Libanu biex jindirizza l-ħtiġijiet dejjem jikbru tal-komunitajiet u r-refuġjati vulnerabbli kollha, inklużi r-refuġjati Palestinjani.

L-implimentazzjoni u l-koordinazzjoni tal-assistenza internazzjonali teħtieġ teħid ta' deċiżjonijiet effettiv mill-gvern.

L-UE tħeġġeġ lil-Libanu biex imexxi 'l quddiem riformi ekonomiċi u soċjali ewlenin, inklużi l-adozzjoni tal-baġit nazzjonali, l-implimentazzjoni effettiva ta' politiki settorjali strateġiċi biex jiġu indirizzati l-ħtiġijiet ekonomiċi u soċjali tal-popolazzjoni, biex jikkontribwixxu għall-ħolqien tal-impjiegi u l-istabbiltà u t-tkabbir ekonomiku fil-pajjiż.

It-tisħiħ tas-soċjetà ċivili għandu wkoll ikun parti minn dawn ir-riformi.

L-UE tappoġġa lil-Libanu biex jindirizza l-isfidi straordinarji tiegħu.

L-UE tafferma mill-ġdid is-sħubija b'saħħitha tagħha mal-Libanu msejsa fuq il-valuri komuni tagħna tad-demokrazija, il-pluraliżmu, l-istat tad-dritt u r-rispett tad-drittijiet tal-bniedem.

L-UE tenfasizza l-importanza li jitħarsu l-libertà u d-diversità tal-Libanu bħala mudell ta' moderazzjoni fir-reġjun kollu.

Ara l-paġna tal-laqgħa

Konklużjonijiet tal-Kunsill dwar il-Libanu


L-istaġnar politiku fil-Burundi u s-sitwazzjoni tas-sigurtà u ekonomika li sejra għall-agħar joħolqu effetti serji fuq il-popolazzjoni u riskji għar-reġjun kollu.

Quddiem din is-sitwazzjoni kritika, l-UE tfaħħar il-mobilizzazzjoni fir-reġjun biex tinsab soluzzjoni.

Id-deċiżjonijiet dwar is-sitwazzjoni fil-Burundi adottati mis-Summit tal-Unjoni Afrikana (UA) fit-13 ta' Ġunju, kif ukoll il-konklużjonijiet tas-Summit tal-Komunità tal-Afrika tal-Lvant (EAC) tal-31 ta' Mejju 2015, jistabbilixxu qafas inevitabbli biex jippermetti lill-Burundi joħroġ minn din il-kriżi.

Filwaqt li jfakkar fil-konklużjonijiet tal-Kunsill tas-16 ta' Marzu u tat-18 ta' Mejju 2015, l-UE għandha l-istess fehma tal-UA, is-CAE u n-Nazzjonijiet Uniti (NU) li d-djalogu u l-kunsens biss, b'rispett tal-Ftehim ta' Arusha u tal-Kostituzzjoni tal-Burundi, jippermettu li tinsab soluzzjoni politika sostenibbli fl-interess tas-sigurtà u d-demokrazija għall-Burundjani kollha.

Hija tappella, u tieħu l-impenn li tagħti appoġġ, lill-atturi Burundjani kollha biex ikomplu bid-djalogu rigward il-kwistjonijiet kollha li joħolqu diverġenzi bejn il-partijiet.

L-Unjoni Ewropea tappella biex jiġu rispettati bis-sħiħ il-kondizzjonijiet identifikati mill-UA u s-CAE, essenzjali għall-kredibbiltà u l-andament tajjeb tal-proċess elettorali b'mod paċifiku, inklużiv u trasparenti, u b'rispett sħiħ għal-libertajiet politiċi, inkluża l-libertà ta' espressjoni.

L-UE tappella għal tisħiħ tal-koordinazzjoni, tappoġġa l-isforzi ta' medjazzjoni li qed isiru mill-UA, is-CAE u n-NU, u tinsab lesta tagħti sostenn għall-implimentazzjoni tal-miżuri konkreti li tħabbru reċentement mill-UA.

Kemm is-CAE kif ukoll l-UA ddikjaraw biċ-ċar li bħalissa għadhom ma ntlaħqux kondizzjonijiet adatti għall-organizzazzjoni tal-elezzjonijiet.

Huwa ferm probabbli li dawn il-kondizzjonijiet mhux ser ikunu jistgħu jintlaħqu fiż-żmien previst mill-kostituzzjoni Burundjana.

L-UE tħeġġeġ lill-gvern tal-Burundi jaċċetta din ir-realtà u jirreaġixxi mill-aktar fis possibbli għad-deċiżjonijiet tal-Kunsill tal-Paċi u s-Sigurtà tal-UA permezz ta' atti konkreti.

Bħall-Kummissarju Għoli tan-Nazzjonijiet Uniti għad-Drittijiet tal-Bniedem, l-UE tinsab imħassba sew bl-għadd ta' vittmi u bil-każijiet ta' ksur serju tad-drittijiet tal-bniedem sa mill-bidu tal-kriżi, b'mod partikolari l-abbużi mill-forzi tas-sigurtà u l-membri tal-Imbonerakure.

Hija titlob lil dawk responsabbli biex jieqfu minn kull att li jwassal għal dawn il-vjolenzi u tħeġġeġ lill-awtoritajiet Burundjani jfittxu l-verità kollha dwar dawn il-ġrajjiet u jressqu lil dawk responsabbli quddiem il-ġustizzja.

L-UE ttenni li m'għandux ikun hemm impunità għal dawk responsabbli minn ksur serju tad-drittijiet tal-Bniedem, u li dawn il-persuni għandhom jinżammu individwalment responsabbli u jagħtu rendikont quddiem il-ġustizzja.

F'dan il-kuntest, l-UE tagħti importanza partikolari għall-istazzjonament immedjat tal-osservaturi tad-drittijiet tal-Bniedem u l-esperti militari li tħabbru mill-UA.

L-UE hija determinata li tadotta, f'dak il-każ, miżuri restrittivi kontra dawk li azzjonijiethom setgħu jwasslu jew iwasslu għal atti ta' vjolenza u repressjoni, għal ksur serju tad-drittijiet tal-bniedem u/jew għal tfixkil biex tinsab soluzzjoni politika fil-qafas propost mill-UA u s-CAE.

Bħala miżura preventiva, il-Kunsill jitlob lir-Rappreżentant Għoli tibda ħidma preparatorja għal dan il-għan.

L-UE tfakkar fl-obbligi tal-Ftehim ta' Cotonou fir-rigward tar-rispett tad-drittijiet tal-bniedem, il-valuri demokratiċi u l-istat tad-dritt u fil-possibbiltà li jinbdew il-proċeduri ta' konsultazzjoni previsti fil-Ftehim, inkluż skont l-Artikolu 96.

Skont ir-reazzjoni tal-gvern Burundjan għad-deċiżjonijiet tal-Kunsill tal-Paċi u s-Sigurtà tal-UA u l-iżviluppi futuri, l-UE tinsab lesta tibda dawn il-proċeduri, inkluż fil-qasam tal-kooperazzjoni, biex tiżgura li l-Burundi jirrispetta l-impenji msemmija.

L-UE tisħaq li l-obbligi tal-Ftehim ta' Cotonou japplikaw bl-istess mod għall-Istati partijiet kollha fil-Ftehim.

L-UE tesprimi wkoll it-tħassib serju tagħha dwar il-fluss kontinwu ta' refuġjati lejn il-pajjiżi ġirien.

Hija ttenni l-appoġġ tagħha għall-organizzazzjoni umanitarji fir-reġjun li jirreaġixxu għall-bżonnijiet immedjati tar-refuġjati.

Hija tfaħħar lill-awtoritajiet tal-pajjiżi ospitanti għall-politika ta' fruntieri miftuħa u ta' akkoljenza tagħhom fir-rigward tal-popolazzjonijiet li jfittxu kenn lil hinn mill-fruntieri tagħhom.

Ara l-paġna tal-laqgħa

Konklużjonijiet tal-Kunsill dwar il-Burundi


Il-Kunsill adotta r-Rapport Annwali tal-UE dwar id-Drittijiet tal-Bniedem u d-Demokrazija fid-Dinja fl-2014.

Matul din is-sena kkaratterizzata minn sfidi l-UE indirizzat bosta każijiet ta' ksur tad-drittijiet tal-bniedem fid-dinja kollha, bit-twemmin qawwi li bid-difiża u l-promozzjoni tad-drittijiet tal-bniedem, soċjetajiet inklużivi u demokratiċi huma l-uniku mod biex jiġu garantiti s-sigurtà u l-istabbiltà fid-dinja kollha.

Ir-Rapport Annwali tal-2014 jiddeskrivi l-isforzi konsistenti tal-UE, tan-netwerk estensiv tiegħu ta' 139 Delegazzjoni tal-UE, tar-Rappreżentant Għoli u tar-Rappreżentant Speċjali tal-UE għad-Drittijiet tal-Bniedem, Stavros Lambrinidis, fid-dinja kollha biex jippromwovi l-universalità tad-drittijiet tal-bniedem madwar id-dinja.

Matul l-2014, l-UE involviet ruħha fi djalogi u konsultazzjonijiet formali dwar id-drittijiet tal-bniedem ma' 37 pajjiż sieħeb u raggruppamenti reġjonali.

Barra minn hekk, ħafna mid-79 pajjiż Afrikan, tal-Karibew u l-Paċifiku li huma parti għall-Ftehim ta' Cotonou kellhom djalogu mal-UE.

Għall-ewwel darba, ġie organizzat id-djalogu dwar id-drittijiet tal-bniedem mal-Mjanmar/Burma.

L-UE kkundannat l-ispazju dejjem jiċkien għas-soċjetà ċivili f'ħafna pajjiżi, ir-restrizzjonijiet dejjem akbar imposti fuq organizzazzjonijiet nongovernattivi u l-fastidju u l-vjolazzjonijiet serji tad-drittijiet tal-bniedem imposti fuq attivisti.

L-UE kkundannat l-attakki kontra ġurnalisti u bloggers permezz ta' dikjarazzjonijiet pubbliċi u fil-qafas tar-relazzjonijiet bilaterali tagħha.

L-Istrument Ewropew għad-Demokrazija u d-Drittijiet tal-Bniedem (EIDHR) baqa' għodda finanzjarja ewlenija ta' appoġġ għall-organizzazzjonijiet tas-soċjetà ċivili attivi fil-qasam tad-drittijiet tal-bniedem, kif ukoll id-difensuri tad-drittijiet tal-bniedem, inklużi ġurnalisti u bloggers.

L-UE tenniet l-impenn tagħha biex tappoġġa d-difensuri tad-drittijiet tal-bniedem.

Filwaqt li fakkar l-10 anniversarju tal-adozzjoni tal-linji gwida tal-UE dwar id-difensuri tad-drittijiet tal-bniedem, il-Kunsill f'Ġunju 2014 enfasizza ir-rwol partikolarment importanti tad-difensuri nisa tad-drittijiet tal-bniedem u dawk minn gruppi vulnerabbli u marġinalizzati.

Ġew adottati linji gwida tal-UE dwar il-libertà tal-espressjoni offline u online kif ukoll il-Forum annwali UE NGO dwar id-Drittijiet tal-Bniedem f'Diċembru 2014, iddedikat għall-protezzjoni u l-promozzjoni tal-libertà tal-espressjoni bil-parteċipazzjoni ta' aktar minn 200 NGO minn madwar id-dinja.

Filwaqt li ċċelebrat it-30 anniversarju tal-Konvenzjoni Kontra t-Tortura u Trattament jew Pieni Krudili, Inumani jew Degradanti oħra, l-UE kompliet bl-isforzi tagħha biex jiġu evitati u jinqerdu t-tortura u t-trattament ħażin.

Permezz tat-Tielet Kumitat tal-Assemblea Ġenerali tan-Nazzjonijiet Uniti, il-Kunsill tad-Drittijiet tal-Bniedem tan-Nazzjonijiet Uniti u l-aġenziji speċjalizzati tan-NU, bħall-ILO, l-UE kompliet tappoġġa bis-sħiħ is-sistema multilaterali tad-drittijiet tal-bniedem, li għandha rwol kritiku fil-promozzjoni u l-protezzjoni tan-normi u l-istandards tad-drittijiet universali tal-bniedem u fil-monitoraġġ tal-konformità.

L-UE kkontribwixxiet għall-promozzjoni u l-protezzjoni tad-drittijiet ta' persuni li jappartjenu għal minoranzi.

L-UE tibqa' impenjata bis-sħiħ li tipproteġi t-tfal mill-vjolenza, l-isfruttament, l-abbuż u n-negliġenza, u twiegħed aktar minn EUR 100 miljun għas-seba' snin li ġejjin għall-ugwaljanza bejn is-sessi u l-benessri tat-tfal, inklużi proġetti konkreti dwar it-tmiem għall-mutilazzjoni ġenitali tan-nisa u tat-tfal, iż-żwieġ prekoċi u dak sfurzat.

Rapport annwali dwar id-drittijiet tal-bniedem u d-demokrazija fid-dinja fl-2014

Din ir-riżorsa bħalissa hi disponibbli biss bil-lingwa jew il-lingwi li ġejjin:

Protezzjoni u promozzjoni tad-drittijiet tal-bniedem (informazzjoni ġenerali)

Ara l-paġna tal-laqgħa


L-UE għandha interess strateġiku ġenwin fit-tisħiħ tar-relazzjoni tagħha mal-Assoċjazzjoni tan-Nazzjonijiet tax-Xlokk tal-Asja (ASEAN), li hija l-kontributur ewlieni għall-istabbiltà fir-reġjun Asja-Paċifiku.

ASEAN b'saħħitha u koeżiva li tipproċedi bl-integrazzjoni tagħha stess hija ta' benefiċċju għall-prosperità reġjonali, l-istabbiltà u s-s-sigurtà, u toħloq opportunitajiet ġodda għal kooperazzjoni dwar sfidi reġjonali u globali.

Il-Kunsill laqa' l-momentum il-ġdid fir-relazzjonijiet bejn l-UE u l-ASEAN u ssottolinja l-impenn tal-UE fl-appoġġ tal-integrazzjoni reġjonali tal-ASEAN u approfondiment akbar tar-relazzjonijiet.

Il-Kunsill tenna li l-mixja lejn Sħubija Strateġika bejn l-UE u l-ASEAN għandha tkun akkumpanjata mill-preżenza tal-UE fuq il-mejda strateġika tar-reġjun, inkluż fil-livell ta' summit, permezz tal-involviment tal-UE fil-proċess tas-Summit tal-Asja tal-Lvant.

Kemm l-UE kif ukoll l-ASEAN għandhom jaħdmu flimkien biex ir-relazzjoni timxi lejn il-livell strateġiku, biex jagħtu riżultat ta' sustanza bħala responsabbiltà konġunta.

Il-Kunsill jilqa' l-Komunikazzjoni Konġunta tar-RGħ/VP-Kummissjoni: 'L-UE u ASEAN: sħubija bi skop strateġiku' li timxi fuq il-gwida u d-deċiżjonijiet tal-20 Laqgħa Ministerjali ASEAN-UE li saret fi Brussell f'Lulju 2014 u li stabbilixxiet l-oqsma ta' prijoritajiet għall-involviment.

Il-Kunsill enfasizza fuq l-importanza ta' kooperazzjoni bejn l-UE u l-ASEAN fil-Konnettività, li hija fil-qalba ta' din ir-relazzjoni speċjali bejn reġjun u ieħor.

L-UE għandha assi ta' valur biex tappoġġa lill-ASEAN fil-kisba tal-objettivi tagħha fir-rigward tal-Konnettività u qed tistenna bil-ħerqa biex iżżid il-kooperazzjoni ta' benefiċċju reċiproku wkoll permezz ta' mekkaniżmi ddedikati dwar l-integrazzjoni ekonomika sostenibbli u inklużiva, il-kummerċ u l-ġestjoni tal-fruntieri.

L-UE ser tipprovdi appoġġ finanzjarju mill-programmi tagħha ta' kooperazzjoni, permezz tal-Bank Ewropew tal-Investiment, il-Faċilità ta' Investiment għall-Asja u l-programmi ta' għajnuna bilaterali mill-Istati Membri tal-UE.

Il-Kunsill issottolinja l-importanza tal-promozzjoni ta' rabtiet kummerċjali u ta' investiment eqreb mal-ASEAN.

Il-Kunsill laqa' l-impenn mill-Kummissjoni li timpenja ruħha f'valutazzjoni konġunta mal-ASEAN dwar il-prospetti ta' negozjati ta' Ftehim ta' Kummerċ Ħieles bejn reġjun u ieħor li jkun ta' suċċess, komprensiv, ambizzjuż u bilanċjat.

Sadanittant, il-Kunsill ħeġġeġ lill-Kummissjoni sabiex issegwi l-linja bilaterali ta' negozjati tal-FTA ambizzjużi, bilanċjati u komprensivi mal-ekonomiji maġġuri kollha tal-ASEAN.

Il-Kunsill enfasizza l-ħtieġa li jiġu promossi rabtiet kummerċjali, inkluż għall-benefiċċju tal-SMEs Ewropej, bi programmi ta' appoġġ tal-UE iżda wkoll il-ħtieġa li jiġu promossi politiki biex jittejjeb l-aċċess għal kreditu fi klima ta' kummerċ u investiment ġusta u trasparenti fir-reġjun tal-ASEAN.

Il-Kunsill fakkar l-importanza fundamentali tal-protezzjoni u l-promozzjoni tad-drittijiet tal-bniedem u l-libertajiet fundamentali, kif ukoll il-kuntatti bejn in-nies, bħala element essenzjali tar-relazzjonijiet bejn l-UE u l-ASEAN.

Il-Kunsill issottolinja l-ħtieġa li tiġi approfondita l-kooperazzjoni tanġibbli ma' atturi rilevanti tal-ASEAN li jippromwovu d-drittijiet tal-bniedem.

F'dan il-kuntest, l-abolizzjoni tal-piena tal-mewt, is-sitwazzjoni ta' minoranzi vulnerabbli u d-drittijiet tan-nisa u l-bniet jeħtieġu attenzjoni speċjali.

Il-Kunsill tenna l-interess tal-UE għal kooperazzjoni aktar mill-qrib mal-ASEAN dwar it-trasport u l-avjazzjoni ċivili, inkluż fil-perspettiva ta' ftehim dwar l-avjazzjoni ċivili bejn reġjun u ieħor.

Il-Kunsill issottolinja l-ħtieġa li jiġu allinjati l-pożizzjonijiet dwar kwistjonijiet ta' importanza globali, inklużi l-Għanijiet ta' Żvilupp Sostenibbli (SDG), li se jiġu adottati fis-Summit tan-NU f'Settembru 2015 fi New York.

Il-Kunsill enfasizza wkoll li l-UE u l-ASEAN għandhom interess komuni fl-iżvilupp ta' kooperazzjoni aktar effettiva bejn reġjun u ieħor dwar it-tibdil fil-klima, b'mod partikolari bil-ħsieb li jiġi żgurat eżitu ta' suċċess tal-21 Sessjoni tal-Konferenza tal-Partijiet għall-Konvenzjoni Qafas tan-NU dwar it-Tibdil fil-Klima li għandha ssir f'Pariġi fi tmiem din is-sena.

Il-Kunsill appella wkoll għall-iżvilupp ta' djalogi ta' politika u għat-tisħiħ tal-kooperazzjoni dwar l-ambjent, it-tnaqqis tar-riskju ta' diżastri u l-ġestjoni tad-diżastri, ir-reżiljenza u tal-iżvilupp sostenibbli, f'konformità mal-Pjan ta' Azzjoni tal-Brunei u abbażi tal-esperjenza tal-UE fl-indirizzar ta' tali kwistjonijiet fuq skala kontinentali.

Id-djalogu ta' politika għandu jindirizza sfidi ambjentali ewlenin ta' interess tal-UE inkluż: it-telfien tal-bijodiversità, id-deforestazzjoni, il-kummerċ illegali tal-injam u tal-organiżmi slavaġ, kif ukoll il-konsum mhux sostenibbli u x-xejriet ta' produzzjoni.

Il-Kunsill tenna l-offerta tal-UE għall-kontribuzzjoni sostanzjali fl-oqsma relatati mal-politika u mas-sigurtà/difiża mmexxija mill-ASEAN, inkluż fis-Summit tal-Asja tal-Lvant.

Il-Kunsill enfasizza l-valur ta' Kooperazzjoni bejn l-UE u l-ASEAN dwar is-sigurtà, filwaqt li jirrikonoxxi li għandna sfidi komuni li għandhom impatt globali inkluż is-sigurtà marittima u sfidi ta' sigurtà "mhux tradizzjonali", xprunati mill-interessi komuni u mill-kapaċitajiet ġodda fuq iż-żewġ naħat biex jindirizzaw kwistjonijiet ta' sigurtà b'mod komprensiv.

Il-Kunsill faħħar l-impenn imsaħħaħ tal-UE fil-Forum Reġjonali tal-ASEAN (ARF), li rriżulta wkoll f'kopresidenzi ta' laqgħat ewlenin, fit-tlaqqigħ, mal-Brunei Darussalam tal-ewwel Sessjoni ta' Ħidma tal-ARF dwar id-Diplomazija Preventiva u l-Medjazzjoni u fl-organizzazzjoni ta' żewġ Djalogi ta' Livell Għoli bejn l-UE u l-ASEAN dwar is-sigurtà marittima.

L-UE ser ikollha rwol attiv ukoll fir-rigward tal-indirizzar ta' suġġetti importanti oħra, bħan-nonproliferazzjoni u d-diżarm, il-ġlieda kontra t-terroriżmu u l-kriminalità transnazzjonali, ir-rispons tal-emerġenza, iċ-ċibersigurtà, l-emerġenzi tal-migrazzjoni u t-traffikar tad-droga u tal-bnedmin.

Il-Kunsill issottolinja li l-UE tikkondividi l-impenn tal-ASEAN sabiex tippreserva l-Asja tax-Xlokk bħala reġjun ħieles mill-armi nukleari u mill-armi l-oħra kollha ta' qerda massiva kif imnaqqax fit-Trattat tal-Asja tax-Xlokk bħala Żona Ħielsa mill-Armi Nukleari (traduzzjoni mhux uffiċjali) (SEANWFZ) u l-Karta tal-ASEAN.

Il-Kunsill issottolinja wkoll l-importanza tal-kontroll tal-armi konvenzjonali u l-eliminazzjoni tat-trasferimenti illeċiti tal-armi.

Il-Kunsill laqa' l-ħidma taċ-Ċentru Kimiku, Bijoloġiku, Radjoloġiku u Nukleari (CBRN) f'Manila sponsorjat mill-UE fl-Asja tax-Xlokk, li jassisti fl-iżvilupp ta' pjanijiet nazzjonali ta' rispons u li jrawwem il-koordinazzjoni reġjonali.

Il-Kunsill appella lir-Rappreżentant Għoli u lill-Kummissjoni biex jaħdmu fuq l-implimentazzjoni tal-prijoritajiet identifikati hawn fuq u l-Komunikazzjoni Konġunta, f'kooperazzjoni mill-qrib mal-Istati Membri tal-UE, billi jibnu fuq l-attivitajiet tagħhom, inklużi inizjattivi ta' sensibilizzazzjoni tal-ASEAN.

Ara l-paġna tal-laqgħa

Konklużjonijiet tal-Kunsill dwar ir-relazzjonijiet UE-ASEAN


Billi tikkunsidra l-Asja Ċentrali bħala reġjun ta' importanza strateġika, l-Unjoni Ewropea impenjat ruħha li tistabbilixxi relazzjoni b'saħħitha, dejjiema u stabbli mal-ħames pajjiżi tal-Asja Ċentrali.

Tmien snin wara l-adozzjoni tal-Istrateġija għall-Asja Ċentrali, il-Kunsill jilqa' l-progress sostanzjali li sar fl-iżvilupp tar-relazzjonijiet tal-UE mal-Każakistan, il-Kirgiżistan, it-Taġikistan, it-Turkmenistan u l-Użbekistan kif ukoll mar-reġjun tal-Asja Ċentrali kollu kemm hu.

Filwaqt li jenfasizza l-interess reċiproku sinifikanti tal-kooperazzjoni politika u ekonomika akbar, il-Kunsill jafferma mill-ġdid l-impenn tal-UE għal relazzjoni bbażata fuq il-prinċipji ta' responsabbiltà u sjieda, li għandha l-għan li trawwem l-iżvilupp stabbli, sigur u sostenibbli tar-reġjun.

L-għanijiet ewlenin u l-oqsma ta' prijorità tal-Istrateġija tal-UE għall-Asja Ċentrali tal-2007 jibqgħu pertinenti.

Billi timplimenta l-Istrateġija, l-UE ser tieħu kont tat-tagħlimiet meħuda u l-bidliet fir-reġjun kif ukoll is-sitwazzjoni ġeopolitika li qed tinbidel madwaru.

Il-Kunsill jappella għat-tisħiħ tar-rabtiet tal-kummerċ u tal-enerġija bejn l-UE u l-pajjiżi tal-Asja Ċentrali u t-tisħiħ tal-kooperazzjoni dwar is-sigurtà u l-istabbiltà, inkluża l-ġestjoni sostenibbli ta' riżorsi naturali.

Huwa jenfasizza l-importanza fundamentali tad-demokratizzazzjoni, ir-rispett għad-drittijiet tal-bniedem u l-istat tad-dritt, u l-iżvilupp soċjoekonomiku, li kollha huma elementi essenzjali tal-Istrateġija.

Ara l-paġna tal-laqgħa

Konklużjonijiet tal-Kunsill dwar l-Istrateġija tal-UE għall-Asja Ċentrali


L-Unjoni Ewropea ttenni l-impenn qawwi u l-appoġġ kontinwu tagħha għat-transizzjoni demokratika u ekonomika tal-Myanmar/Burma f'konformità mal-Qafas Komprensiv kif adottat mill-Kunsill fit-22 ta' Lulju 2013.

Hija tilqa' l-kooperazzjoni msaħħa bejn l-UE u l-Myanmar/Burma, inkluż l-organizzazzjoni ta' żewġ sessjonijiet ta' Djalogu dwar id-Drittijiet tal-Bniedem bejn l-UE u l-Myanmar/Burma, l-iffirmar ta' ftehim ta' qafas bejn il-Bank Ewropew tal-Investiment u l-Gvern tal-Myanmar/Burma, in-negozjati li jinsabu għaddejjin dwar Ftehim ta' Protezzjoni tal-Investiment bejn l-UE u l-Myanmar/Burma u li l-UE reċentement ingħaqdet mal-Inizjattiva għall-Promozzjoni tad-Drittijiet u l-Prattiki Fundamentali tax-Xogħol fil-Myanmar/Burma.

L-elezzjonijiet fl-2015 ser ikunu pass importanti fit-transizzjoni demokratika tal-Mjanmar/Burma u opportunità biex jiġi kkonfermat li r-riformi huma irriversibbli.

Il-Kunsill jilqa' l-organizzazzjoni ta' djalogu politiku f'diversi formati bejn atturi ewlenin, inklużi l-President, il-kelliema tal-Parlament, il-Kap Kmandant, l-oppożizzjoni u l-partiti politiċi etniċi.

It-twettiq tal-elezzjonijiet f'ambjent paċifiku ser jikkontribwixxi lejn Myanmar/Burma demokratika bbażata fuq ir-rispett għad-drittijiet tal-bniedem u l-istat tad-dritt għall-popolazzjoni kollha tagħha.

L-Unjoni Ewropea ssegwi mill-qrib in-negozjati bejn il-Gvern tal-Myanmar/Burma u l-gruppi armati etniċi dwar it-test ta' ftehim ta' waqfien mill-ġlied fil-pajjiż kollu u tħeġġeġ progress kontinwu lejn l-iffirmar.

Hija tħeġġeġ lill-mexxejja kollha biex ikomplu jaħdmu flimkien lejn il-paċi u r-rikonċiljazzjoni nazzjonali, f'konformità mal-aspirazzjonijiet tal-poplu tal-Myanmar/Burma.

Il-Kunsill jafferma mill-ġdid is-sejħa tiegħu għat-twettiq ta' elezzjonijiet demokratiċi, inklussivi, kredibbli u trasparenti li fihom il-poplu kollu tal-Myanmar/Burma, inklużi persuni li jappartjenu għall-minoranzi, ikunu jistgħu jeżerċitaw bis-sħiħ id-drittijiet politiċi tagħhom u jitfgħu l-vot tagħhom u fejn jiġu żgurati opportunitajiet indaqs għall-kandidati kollha.

Il-parteċipazzjoni tan-nisa fil-proċess elettorali għandha tiġi mħeġġa.

Rispett sħiħ lejn id-drittijiet fundamentali inklużi l-libertajiet ta' espressjoni, ta' assoċjazzjoni u ta' għaqda huwa kruċjali biex jiġi żgurat proċess miftuħ u inklużiv.

Arranġamenti għal dawk li qabel kienu detenturi ta' Karta ta' Reġistrazzjoni Temporanja għandhom b'mod urġenti jiġu implimentati u jiġu żgurati r-rappreżentazzjoni u l-parteċipazzjoni politika tagħhom.

It-tneħħija tad-dritt tal-vot ta' detenturi tal-karta bajda tirriskja li tistimula aktar is-sentiment ta' aljenazzjoni tar-Rohingya.

Soluzzjoni dejjiema għall-kwistjoni taċ-ċittadinanza tkun tikkontribwixxi wkoll biex jiġu indirizzati l-kawżi ewlenin tal-kriżi migratorja fil-baħar Andaman.

Il-Kunsill jinsab imħasseb dwar is-sitwazzjoni mwiegħra ta' eluf ta' migranti fil-Baħar Andaman u jenfasizza l-ħtieġa għal rispons reġjonali biex jiġu salvati l-ħajjiet u indirizzat it-traffikar tal-bnedmin.

L-Unjoni Ewropea tilqa' l-istedina tal-Kummissjoni Elettorali tal-Unjoni biex tosserva l-elezzjonijiet fl-2015.

Hija tħeġġeġ it-tkomplija ta' konsultazzjonijiet bejn il-Kummissjoni Elettorali tal-Unjoni u l-partiti politiċi u s-soċjetà ċivili biex jiżguraw it-tmexxija bla xkiel tal-elezzjonijiet.

Il-Kunsill japprezza l-kooperazzjoni tajba bejn il-Kummissjoni Elettorali tal-Unjoni u l-imsieħba internazzjonali tagħha fit-tħejjija tal-elezzjonijiet.

F'dan il-kuntest, l-Unjoni Ewropea qed tipprovdi appoġġ elettorali biex il-prattiki ta' ġestjoni elettorali jsiru konformi mal-istandards internazzjonali.

Dan ser ikopri l-monitoraġġ tal-elezzjoni lokali, l-edukazzjoni tal-votant, is-sensibilizzazzjoni pubblika mmirata lejn il-minoranzi u l-assistenza għall-iżvilupp tal-kapaċità tal-media.

It-trasparenza u l-aċċess bla xkiel mill-media u l-osservaturi ser isaħħu l-fiduċja tal-pubbliku fl-integrità tal-elezzjonijiet.

L-Unjoni Ewropea tilqa' l-adozzjoni b'kunsens tar-riżoluzzjonijiet dwar is-'Sitwazzjoni tad-Drittijiet tal-Bniedem fil-Myanmar' fl-Assemblea Ġenerali tan-Nazzjonijiet Uniti u l-Kunsill tad-Drittijiet tal-Bniedem u tħeġġeġ lill-Gvern tal-Myanmar/Burma biex jimplimenta r-rakkomandazzjonijiet.

Ara l-paġna tal-laqgħa

Konklużjonijiet tal-Kunsill dwar l-elezzjonijiet li ġejjin fil-Myanmar/Burma


Is‐sitt laqgħa tal‐Konferenza tal‐Adeżjoni mal‐Montenegro fil‐livell ministerjali saret illum fil‐Lussemburgu bil‐għan li jinfetħu n‐negozjati dwar il‐Kapitolu 9 ‐ Servizzi finanzjarji u l‐Kapitolu 21 ‐ Netwerks trans‐Ewropej.

Barra minn hekk, il‐Konferenza kkonfermat fil‐livell ministerjali l‐ftuħ tal‐Kapitolu 16 ‐ Tassazzjoni, u tal‐Kapitolu 30 ‐ Relazzjonijiet Esterni, li tqiesu fil‐Konferenza tal‐Adeżjoni mal‐Montenegro fil‐Livell tad‐Deputati, li saret fi Brussell fit‐30 ta' Marzu 2015.

Aqra t-test sħiħ tas-sitt laqgħa tal-Konferenza mal-Montenegro dwar l-Adeżjoni fil-livell Ministerjali - 2 kapitoli ġodda miftuħa

Din ir-riżorsa bħalissa hi disponibbli biss bil-lingwa jew il-lingwi li ġejjin:

Is‐sitt laqgħa tal‐Konferenza tal‐Adeżjoni mal‐Montenegro fil‐livell ministerjali ‐ infetħu żewġ kapitoli ġodda


Sejjaħt din il-laqgħa għaliex iż-żmien qed jagħfas mhux biss għall-Greċja iżda għalina lkoll.

Għandna biss ġimgħa qabel ma jiskadi l-programm Grieg attwali.

U dan ifisser li l-istrateġija ta' "imbagħad naraw" trid tintemm.

Hija r-responsabbiltà tiegħi li niżgura li għamilna ħilitna kollha biex tissolva din il-problema.

Iżda hija wkoll ir-responsabbiltà tiegħi li niżgura li aħna nirrispettaw il-kontribwenti kollha fil-pajjiżi kollha.

Li kieku ma ġarrewx il-piż tal-awsteritajiet, kieku llum ma setgħux jgħinu lill-Greċja.

Din hija wkoll ir-raġuni għaliex il-partijiet kollha tan-negozjati għandhom jirrispettaw lil xulxin.

Ninsab assolutament konvint li l-logħba tal-ħtija ma twassal imkien.

Illejla rrid il-karti kollha fuq il-mejda.

Dan ma jfissirx li jien irrid ninnegozja d-dettalji tekniċi, iżda jfisser li nixtieq inwaqqaf il-logħob tal-azzard politiku.

Nista' ngħid li mindu sejjaħt din il-laqgħa informali seħħew xi affarijiet promettenti, inklużi t-taħdidiet u l-laqgħat tal-lum.

U l-aħħar proposti Griegi huma l-ewwel proposti reali f'bosta ġimgħat, għalkemm ċertament huma għad għandhom bżonn il-valutazzjoni tal-istituzzjonijiet u ħidma ulterjuri.

Iżda l-aktar ħaġa importanti hija li l-mexxejja jieħdu r-responsabbiltà sħiħa għall-proċess politiku biex jiġi evitat l-agħar xenarju possibbli li huwa "Graccident" bla kontroll u kaotiku.

Grazzi.

Ara l-paġna tal-laqgħa

Kummenti mill-President Donald Tusk qabel is-Summit taż-Żona tal-Euro, 22 ta' Ġunju 2015


Fis-17 ta' Ġunju 2015, il-presidenza Latvjana tal-Kunsill għamlet arranġament proviżorju mal-Parlament Ewropew dwar ir-regoli l-ġodda biex

jitjiebu l-interoperabbiltà u s-sigurtà tal-proċeduri ta' awtorizzazzjoni għall-ferroviji Ewropej

Ir-riforma tagħti wkoll

kompiti ġodda lill-Aġenzija Ferrovjarja Ewropea (ERA)

Iż-żewġ direttivi u r-regolament flimkien jagħmlu l-

pilastru tekniku tar-raba ' pakkett ferrovjarju

Għall-Kunsill, il-ftehim għad irid jiġi kkonfermat mill-istati membri.

Il-presidenza ser tinforma lill-ambaxxaturi tal-istati membri dwar l-eżitu tat-trilogu finali fil-Kumitat tar-Rappreżentanti Permanenti (Coreper) fl-24 ta' Ġunju.

Il-Coreper ser jeżamina t-testi maqbula fit-30 ta' Ġunju għal approvazzjoni.

Il-ftehim intlaħaq fid-disa' laqgħa tat-trilogu mal-Parlament.

Il-Kunsill approva l-pożizzjoni tiegħu f'dawn in-negozjati f'Ġunju 2014.

Proposti tekniċi

Interoperabbiltà u sigurtà ferrovjarja u l-Aġenzija Ferrovjarja Ewropea: ftehim mal-Parlament


Fid-19 ta' Ġunju 2015, il-Kunsill qabel li jżid il-baġit tal-UE għall-2015 biex jirrispondi għall-pressjonijiet migratorji fil-Mediterran.

Il-Kunsill ittratta dan l-abbozz ta' baġit emendatorju nru 5 bħala kwistjoni ta' urġenza u prijorità politika għolja, u b'hekk ta sostenn lill-proposta mill-Kummissjoni li tipprevedi €89 miljun f'impenji u €76.6 miljun f'pagamenti bi proċedura rapida bħala

riżorsi addizzjonali għall-ġestjoni tal-migrazzjoni u l-flussi ta' refuġjati

Peress li parti minn dan l-appoġġ jista' jkun iffinanzjat minn fondi mhux użati f'oqsma oħra, il-piż finanzjarju miżjud huwa limitat għal €75.8 miljun f'impenji u ma huwa meħtieġ

l-ebda pagament ġdid

Ir-riżorsi miżjuda huma maħsuba biex jirrinfurzaw b'mod partikolari lil FRONTEX, il-Fond għall-Asil, il-Migrazzjoni u l-Integrazzjoni, kif ukoll il-Fond għas-Sigurtà Interna.

Il-Kunsill aċċetta wkoll l-abbozzi ta' baġits emendatorji li ġejjin għall-2015:

L-abbozz ta' baġit emendatorju nru 4 li jżid il-baġit tal-UE għall-2015 b'

€66.5 miljun f'impenji u pagamenti għall-fond ta' solidarjetà tal-UE

sabiex jittratta l-ħsara kkawżata mill-

għargħar fl-Italja

(€56 miljun), fir-

Rumanija

(€8.5 miljun) u fil-

Bulgarija

L-abbozz ta' baġit emendatorju nru 3 li għandu l-għan li

jinkorpora l-bilanċ pożittiv tal-baġit tal-2014

fin-naħa tad-dħul tal-baġit tal-UE għall-2015.

Il-baġit tal-UE għall-2014 għalaq b'bilanċ pożittiv ta' €1.43 biljun

Il-passi li jmiss

Il-Parlament Ewropew mistenni jivvota dwar tliet abbozzi ta' baġits emendatorji fis-sessjoni plenarja tiegħu li tibda fis-6 ta' Lulju 2015.

Jekk il-Parlament jaċċetta l-pożizzjoni tal-Kunsill, l-abbozzi ta' baġits emendatorji jkunu adottati.

Jekk il-Parlament jadotta emendi jibda perjodu ta' konċiljazzjoni ta' tliet ġimgħat.

Abbozz ta' baġit emendatorju Nru 3 għall-baġit tal-UE għall-2015

Abbozz ta' baġit emendatorju Nru 4 għall-baġit tal-UE għall-2015

Abbozz ta' baġit emendatorju Nru 5 għall-baġit tal-UE għall-2015

Ara l-paġna tal-laqgħa

Il-baġit tal-UE: il-Kunsill jipprevedi aktar riżorsi għall-ġestjoni tal-flussi ta' refuġjati


Fid-19 ta' Ġunju 2015, il-Kunsill qabel dwar il-pożizzjoni ta' negozjar tiegħu fir-rigward ta' miżuri strutturali biex titjieb ir-reżiljenza tal-istituzzjonijiet ta' kreditu tal-UE.

Abbażi ta' dan il-mandat, il-Presidenza Lussemburgiża li jmiss ser tibda negozjati mal-Parlament Ewropew hekk kif dan ikun adotta l-pożizzjoni tiegħu.

Il-proposta għandha l-għan li ssaħħaħ l-istabbiltà finanzjarja billi

tipproteġi n-negozju tat-teħid ta' depożiti

tal-akbar u l-aktar banek kumplessi tal-UE minn attivitajiet ta' negozju potenzjalment riskjużi.

Ir-regolament propost għandu japplika biss għal

banek meqjusa li għandhom importanza sistemika globali jew li jaqbżu ċerti limiti

f'termini ta' attività tan-negozju jew daqs assolut.

Minkejja riformi regolatorji reċenti fis-settur bankarju, dawn l-istituzzjonijiet ta' kreditu u l-gruppi jibqgħu

kbar wisq biex ifallu

, kbar wisq biex jiġu salvati u kumplessi wisq biex jiġu mmaniġġjati, sorveljati u riżolti.

Nindirizzaw ir-riskji eċċessivi

L-abbozz ta' regolament huwa maħsub biex inaqqas it-teħid tar-riskju eċċessiv u jimpedixxi tkabbir rapidu fil-karta tal-bilanċ bħala riżultat ta' attivitajiet ta' negozju.

Ifittex ukoll li jipproteġi lill-istituzzjonijiet li jwettqu attivitajiet li jistħoqqilhom xibka ta' sikurezza pubblika fir-rigward ta' telf imġarrab b'riżultat ta' attivitajiet oħra.

Huwa jipprevedi s-

separazzjoni obbligatorja tan-negozjar għall-kont proprju

u l-attivitajiet ta' negozju relatati u jistabbilixxi qafas biex l-awtoritajiet kompetenti jkunu jistgħu jieħdu miżuri sabiex inaqqsu t-teħid eċċessivi ta' riskji.

L-attivitajiet ta' negozju, minbarra n-negozjar għall-kont proprju, jiġu soġġetti għal valutazzjoni tar-riskju.

Jekk awtorità kompetenti ssib li jeżisti riskju eċċessiv, din tista' tirrikjedi li l-attivitajiet ta' negozju jiġu separati mill-istituzzjoni ta' kreditu prinċipali, jew titlob żieda fir-rekwiżiti ta' fondi proprji tal-istituzzjoni ta' kreditu prinċipali, jew timponi miżuri prudenzjali oħrajn.

L-entitajiet ta' negozju ma jitħallewx jieħdu depożiti fil-livell ta' konsumatur li jkunu eliġibbli għal garanzija tad-depożiti.

Kamp ta' applikazzjoni

Skont it-test tal-Kunsill, ir-regolament ikun japplika għal istituzzjonijiet globali sistemikament importanti (skont id-direttiva 2013/36/UE dwar ir-rekwiżiti ta' kapital) jew għal entitajiet b'assi totali ta' mhux anqas minn €30 biljun matul l-aħħar tliet snin u attivitajiet ta' negozju ta' mhux anqas minn €70 biljun jew 10% tal-assi totali tagħhom.

Dawn il-banek jitpoġġew f'

żewġ livelli

, skont jekk it-total tal-attivitajiet ta' negozju tagħhom matul l-aħħar tliet snin ikunx jeċċedi jew le l-€100 biljun.

Għall-banek li jeċċedu l-limitu jkunu japplikaw ukoll rekwiżiti ta' rapportar aktar stretti, valutazzjoni tar-riskju aktar bir-reqqa, u azzjonijiet superviżorji differenti.

Ir-regolament ma għandux japplika għal istituzzjonijiet b'total ta' depożiti eliġibbli (skont id-direttiva 2014/49/UE dwar skemi ta' garanzija tad-depożiti) ta' inqas minn 3% tal-assi totali tagħhom, jew b'total ta' depożiti eliġibbli fil-livell ta' konsumatur ta' anqas minn €35 biljun.

Kif propost mill-Kummissjoni, lanqas ma jkun japplika għal strumenti ta' dejn sovran.

Iżda fit-test tal-Kunsill, ġiet ulterjorment elaborata klawżola ta' reviżjoni li tispeċifika li l-Kummissjoni tirrevedi din l-esklużjoni b'kont meħud tal-iżviluppi fil-livell Ewropew u dak internazzjonali.

Sistemi nazzjonali

Biex jakkomoda s-sistemi nazzjonali eżistenti, it-test tal-Kunsill jipprovdi

żewġ alternattivi

biex jiġi indirizzat riskju eċċessiv li joriġina minn attivitajiet ta' negozju: Dan jista' isir kemm permezz ta' leġislazzjoni nazzjonali li tirrikjedi li l-attivitajiet prinċipali fil-livell ta' konsumatur jiġu delimitati, jew inkella permezz ta' miżuri imposti mill-awtoritajiet kompetenti f'konformità ma' dan ir-regolament.

L-abbozz ta' regolament jibni fuq ir-rakkomandazzjonijiet ta' rapport ippubblikat f'Ottubru 2012 mill-"grupp ta' livell għoli" ppresedut mill-gvernatur tal-Bank tal-Finlandja, Erkki Liikanen (ir-"rapport Liikanen").

Ir-regolament jirrikjedi

maġġoranza kwalifikata

għall-adozzjoni mill-Kunsill, bi qbil mal-Parlament Ewropew.

(Bażi legali: l-Artikolu 114 tat-Trattat dwar il-Funzjonament tal-UE.)

Pożizzjoni tal-Kunsill dwar l-abbozz ta' regolament dwar miżuri strutturali li jtejbu r-reżiljenza tal-banek tal-UE

Din ir-riżorsa bħalissa hi disponibbli biss bil-lingwa jew il-lingwi li ġejjin:

Ara l-paġna tal-laqgħa

Ristrutturar ta' banek riskjużi: Il-Kunsill jaqbel dwar il-pożizzjoni ta' negozjar tiegħu


Fid-19 ta' Ġunju 2015, il-Kunsill qabel dwar il-kontenut tal-pożizzjoni ta' negozjar tiegħu dwar żewġ abbozzi ta' regolamenti maħsuba għall-modernizzazzjoni tar-regoli tal-UE dwar apparat mediku u apparat mediku dijanjostiku in vitro.

Dan huwa pass lejn biex il-presidenza tingħata l-mandat li tibda taħditiet mal-Parlament Ewropew bil-ħsieb li jintlaħaq qbil mill-aktar fis possibbli.

Iż-żewġ abbozzi ta' regolamenti dwar l-apparat mediku jkopru firxa wiesgħa ta' prodotti, minn stikek sa impjantazzjonijiet prostetiċi fil-ġembejn, pacemakers u testijiet tal-laboratorju għall-valutazzjoni ta' interventi mediċi.

L-objettiv ewlieni ta' dawn iż-żewġ abbozzi ta' regolamenti huwa li

jiġi żgurat li l-apparati mediċi huma sikuri

Dan jista' jinkiseb billi jissaħħu r-regoli dwar it-tqegħid fis-suq tal-apparat u b'sorveljanza aktar stretta ladarba jkun disponibbli.

"Ninsabu kuntenti li taħt il-Presidenza Latvjana nkiseb progress kbir biex jissaħħu r-regoli dwar l-apparat mediku.

Il-ftehim tal-lum huwa

pass deċiżiv 'il quddiem biex titjieb is-sikurezza tal-pazjenti u tissaħħaħ il-kompetittività Ewropea

Madankollu, hemm bżonn ta' aktar ħidma kemm fi ħdan il-Kunsill kif ukoll bejn il-Kunsill u l-Parlament Ewropew biex jiġi żgurat li l-benefiċċji tar-regoli l-ġodda jiġu implimentati fil-prattika", qal Guntis Belēvičs

il-ministru Latvjan għas-Saħħa u President tal-Kunsill.

Tqegħid fis-suq

Kuntrarjament għall-farmaċewtiċi, l-apparat mediku u l-apparati mediċi dijanjostiċi in vitro mhumiex soġġetti għal awtorizzazzjoni ta' qabel it-tqegħid fis-suq.

Minflok, dawn jgħaddu minn valutazzjoni tal-konformità sabiex jiġi stabbilit jekk jilħqux l-istandards applikabbli qabel ma jitqiegħdu fis-suq.

Skont ir-riskju kkawżat minn prodott, il-valutazzjoni tista' tinvolvi 'l-hekk imsejjaħ korp notifikat.

Dan huwa korp indipendenti b'kompetenza esperta speċifika għal ċerti tipi ta' apparat mediku li jivvaluta jekk dan l-apparat mediku jissodisfax l-istandards rilevanti.

Kunsill kompla jissikka r-regoli għad-deżinjazzjoni tal-korpi notifikati

, għall-monitoraġġ tal-attivitajiet ta' valutazzjoni tagħhom mill-awtoritajiet nazzjonali kompetenti u għall-kooperazzjoni ta' dawk l-awtoritajiet kompetenti.

Ir-regoli l-ġodda jagħtu wkoll id-dritt lill-korpi notifikati d-dritt u d-dmir li jwettqu spezzjonijiet għall-għarrieda fil-fabbriki.

Sorveljanza ta' wara l-kummerċjalizzazzjoni

Kunsill żied dispożizzjonijiet espliċiti dwar ir-responsabbiltajiet tal-manifatturi

għas-segwitu tal-kwalità, il-prestazzjoni u s-sikurezza ta' apparat li jitqiegħed fis-suq.

Investigazzjonijiet kliniċi

L-abbozzp ta' regolamenti jipprevedu wkoll dispożizzjonijiet imsaħħa dwar investigazzjoni klinika bil-għan li tiżdied id-disponibbiltà ta' data klinika affidabbli dwar l-apparat mediku.

Il-

Kunsill iffoka l-isforzi tiegħu b'mod partikolari fuq il-protezzjoni ta' dawk li għaddejjin minn provi kliniċi.

Aktar trasparenza għall-pazjenti

L-abbozzi ta' regolamenti jfittxu li jipprovdu lill-pazjenti aktar trasparenza dwar il-mezzi disponibbli, u jżidu t-traċċabbiltà tagħhom.

Il-pazjenti li huma impjantati b'apparat jingħataw informazzjoni essenzjali dwar il-prodott, inkluż kwalunkwe prekawzjonijiet li jista' jkun hemm bżonn li jittieħdu.

Il-manifatturi ta' apparat b'riskju għoli jkollhom jagħmlu disponibbli għall-pubbliku sommarju tas-sikurezza u l-prestazzjoni tagħhom, b'elementi prinċipali tad-data klinika.

Aktar traċċabbiltà

Il-manifatturi ta' apparat mediku jridu jqiegħdu identifikazzjoni unika tal-apparat fil-prodotti tagħhom biex jiżguraw it-traċċabbiltà.

Il-manifatturi u l-importaturi taż-żewġ kategoriji ta' prodotti jkollhom jirreġistraw lilhom infushom u l-apparat li jqiegħdu fis-suq tal-UE f'bażi ta' data ċentrali.

Jinħoloq portal tal-UE fejn il-manifatturi jkollhom jirrapportaw inċidenti serji u l-azzjonijiet korrettivi li jkunu ħadu biex inaqqsu r-riskju li dawn jerġgħu jiġru.

Il-Kunsill ħa ħsieb partikolari li jiġi żgurat li r-regoli ta' traċċabbiltà u identifikazzjoni jistgħu jiġu implimentati fil-prattika.

Il-passi li jmiss

Il-qbil dwar il-kontenut tal-pożizzjoni ta' negozjar tal-Kunsill ser jippermetti lill-Presidenza li jmiss biex tagħmel kuntatt mal-Parlament Ewropew biex jitħejjew in-negozjati bejn iż-żewġ istituzzjonijiet.

Ladarba l-Kunsill ikun iffinalizza xi ħidma teknika pendenti dwar il-preambolu taż-żewġ abbozzi ta' regolamenti, in-negozjati bejn l-istituzzjonijiet ikunu jistgħu jibdew.

Proposta tal-presidenza tal-11 ta' Ġunju 2015 għal regolament dwar apparat mediku

Proposta tal-presidenza tal-11 ta' Ġunju 2015 għal anness għar-regolament dwar apparat mediku

Proposta tal-presidenza tat-12 ta' Ġunju 2015 għal regolament dwar apparat mediku dijanjostiku in vitro

Proposta tal-presidenza tat-12 ta' Ġunju 2015 għal anness għar-regolament dwar apparat mediku dijanjostiku in vitro

Riforma tar-regoli tal-UE għal apparat mediku u in vitro

Ara l-paġna tal-laqgħa

Apparati mediċi: il-Kunsill qiegħed ilesti għal taħditiet mal-PE


Fid-19 ta' Ġunju 2015, il-Kunsill estenda

sat 23 ta' Ġunju 2016

il-miżuri restrittivi tal-UE b'reazzjoni għall-annessjoni illegali tal-Krimea u Sevastopol.

Is-sanzjonijiet jinkludu

projbizzjonijiet fuq:

l-importazzjoni ta' prodotti

li joriġinaw fil-Krimea jew f'Sevastopol lejn l-UE;

fil-Krimea jew f'Sevastopol, li jfisser li l-Ewropej u l-kumpaniji bbażati fl-UE ma jistgħux jixtru beni immobbli jew entitajiet fil-Krimea, jiffinanzjaw kumpaniji tal-Krimea jew jipprovdu servizzi relatati;

servizzi turistiċi

fil-Krimea jew f'Sevastopol, b'mod partikolari bastimenti tal-kruċiera, ma jistgħux jidħlu f'portijiet fil-peniżola tal-Krimea ħlief fil-każ ta' emerġenza;

l-esportazzjoni ta' ċerti oġġetti u teknoloġiji

lil kumpaniji tal-Krimea jew għal użu fil-Krimea fis-

setturi tat-trasport, it-telekomunikazzjoni u l-enerġija

u relatati mat-tħaffir, l-esplorazzjoni u l-produzzjoni ta'

żejt, gass u riżorsi minerali

Lanqas ma tista' tingħata assistenza teknika, servizzi ta' senserija, kostruzzjoni jew inġinerija relatati mal-infrastruttura f'dawn is-setturi.

Kif iddikjarat mill-Kunsill Ewropew fid-19 ta' Marzu 2015, l-UE tkompli tikkundanna l-

mill-Federazzjoni Russa u tibqa' impenjata li timplimenta b'mod sħiħ il-

politika tagħha ta' nonrikonoxximent

Konklużjonijiet tal-Kunsill Ewropew, 19 u 20 ta' Marzu 2015

Dikjarazzjoni mir-Rappreżentant Għoli f'isem l-UE dwar il-Krimea

Skeda informattiva dwar ir-relazzjonijiet UE-Ukrajna (SEAE)

Skeda informattiva tal-UE - miżuri restrittivi, 29 ta' April 2014

Ara l-paġna tal-laqgħa

Krimea: l-UE testendi r-restrizzjonijiet b'reazzjoni għall-annessjoni illegali


Fid-19 ta' Ġunju 2015, il-Kunsill għalaq proċeduri ta' defiċit eċċessiv għal Malta u l-Polonja, u kkonferma li dawn kienu naqqsu d-defiċits tagħhom għal taħt it-3% tal-valur ta' referenza tal-PDG tal-UE.

Huwa abroga deċiżjonijiet preċedenti dwar l-eżistenza ta' defiċits eċċessivi f'dawn iż-żewġ pajjiżi.

Bħala konsegwenza, 9 mit-28 stat membru tal-UE jibqgħu soġġetti għall-proċedura ta' defiċit eċċessiv, minn 24 matul perjodu ta' 12-il xahar fl-2010 u l-2011.

Il-biċċa l-kbira ta' dawn il-proċeduri nfetħu wara l-kriżi finanzjarja globali u r-reċessjoni tal-2008 u l-2009.

Il-proċedura ta' defiċit eċċessiv intużat biex tappoġġa

ritorn għal pożizzjonijiet fiskali sodi

Malta kienet soġġetta għal proċedura ta' defiċit eċċessiv minn Lulju 2009 sa Diċembru 2012.

Il-

proċedura reġgħet infetħet

f'Ġunju 2013, wara li d-defiċit ta' Malta kien stmat li laħaq 3.3% tal-PDG fl-2012.

Meta l-proċedura ngħalqet f'Diċembru 2012 kien imbassar defiċit ta' 2.6% tal-PDG għall-2012.

F'Ġunju 2013, il-Kunsill ħareġ rakkomandazzjoni fejn talab lil Malta biex

tikkoreġi d-defiċit tagħha sal-2014

Għal dan l-għan, huwa talab għal titjib fil-bilanċ strutturali ta' 0.7% tal-PDG fl-2013 u l-2014.

Malta naqqset id-defiċit tal-amministrazzjoni pubblika tagħha għal 2.6% tal-PDG fl-2013 u

Il-previżjoni tal-Kummissjoni tar-rebbiegħa 2015 tipproġetta defiċits ta' 1.8% tal-PDG fl-2015 u ta' 1.5 % fl-2016.

Id-defiċit ta' Malta huwa għalhekk mistenni

jibqa' taħt it-3% tal-valur ta' referenza tal-PDG

tul il-perjodu ta' tbassir.

Il-proporzjon tad-dejn għall-PDG ta' Malta żdied minn 67.4% fl-2012 għal 69.2% fl-2013, minħabba aġġustament temporanju bejn il-fondi u l-flussi.

Huwa naqas għal 68.0% fl-2014, u huwa previst ikompli jonqos, biex jilħaq 65.4% fl-2016, parzjalment minħabba xenarju makroekonomiku favorevoli.

Il-Kunsill ikkonkluda li d-defiċit ta' Malta ġie kkoreġut.

Polonja

Il-Polonja kienet soġġetta għal proċedura ta' defiċit eċċessiv minn Lulju 2009, meta l-Kunsill ħareġ rakkomandazzjoni li talbet għall-korrezzjoni tad-defiċit tagħha sal-2012.

F'Ġunju 2013, il-Kunsill estenda l-iskadenza għall-korrezzjoni tad-defiċit b'sentejn, sal-2014.

Għalkemm il-Polonja qabżet l-iskadenza tal-2012, hija kienet għamlet sforz fiskali matul il-perjodu 2010-12 li kien iżjed mil-livell rakkomandat.

F'Diċembru 2013, il-Kunsill estenda l-iskadenza b'sena oħra, sal-2015.

Id-defiċit tal-amministrazzjoni pubblika tal-Polonja kien jammonta għal

3.2% tal-PDG fl-2014

, 'il fuq mit-3% tal-valur ta' referenza tal-PDG.

Madankollu, il-Kunsill sab li l-Polonja hija

eliġibbli għal dispożizzjonijiet speċifiċi

skont il-proċedura ta' defiċit eċċessiv li tittratta r-riformi sistemiċi tal-pensjonijiet, minħabba li:

id-defiċit tagħha huwa qrib il-valur ta' referenza;

il-proporzjon tad-dejn għall-PDG tagħha huwa taħt il-valur ta' referenza ta' 60% għad-dejn tal-gvern,

F'Diċembru 2013, il-Polonja reġġgħet lura riforma tal-pensjonijiet introdotta fl-1999, iżda l-ispejjeż netti tar-riforma tal-1999 komplew sal-aħħar ta' Lulju 2014.

It-total ta' dawn l-ispejjeż netti għall-perjodu minn Jannar sa Lulju 2014 huwa stmat għal 0.4% tal-PDG.

Il-Kunsill ikkunsidra li dawn huma biżżejjed biex jispjegaw l-eċċess tad-defiċit fuq il-valur ta' referenza ta' 3% fl-2014.

Għall-futur, il-previżjoni tal-Kummissjoni tar-rebbiegħa tal-2015 tipproġetta defiċits ta' 2.8% tal-PDG għall-2015 u, abbażi ta' xenarju ta' ebda bidla fil-politika, ta' 2.6% tal-PDG għall-2016.

Id-defiċit tal-Polonja huwa għalhekk mistenni

tul il-perjodu ta' tbassir.

Id-dejn gross tal-amministrazzjoni pubblika tal-Polonja laħaq 50.1% tal-PDG fl-2014.

Il-previżjoni tal-Kummissjoni tar-rebbiegħa 2015 tipproġetta li dan jammonta għal 50.9% tal-PDG fl-2015 u ta' 50.8% fl-2016.

Il-Kunsill ikkonkluda li d-defiċit tal-Polonja ġie kkoreġut.

Ara l-paġna tal-laqgħa

Id-defiċits ta' Malta u tal-Polonja lura taħt it-3% tal-PDG, il-Kunsill jagħlaq il-proċeduri


Fid-19 ta' Ġunju 2015, il-Kunsill ikkonferma li r-Renju Unit

qabeż data ta' skadenza

stabbilita biex inaqqas id-defiċit tiegħu għal inqas minn 3% tal-PDG, il-valur ta' referenza tal-UE għad-defiċits tal-gvern.

Il-Kunsill sab li ma tteħditx biżżejjed azzjoni mir-Renju Unit b'reazzjoni għal rakkomandazzjoni li huwa ħareġ f'Diċembru 2009.

Għalhekk huwa ħareġ rakkomandazzjoni ġdida taħt il-proċedura ta' defiċit eċċessiv dwar il-miżuri korrettivi li għandhom jittieħdu.

B'hekk, għas-

sena finanzjarja 2016-17

, il-Kunsill estenda b'sentejn id-data ta' skadenza stabbilita għar-Renju Unit biex

(Is-snin finanzjarji tar-Renju Unit itulu mill-1 ta' April sal-1 ta' April.)

Tnaqqis fid-defiċit

Il-Kunsill sab li,

minkejja programm ta' konsolidazzjoni fiskali

implimentat sa mill-2010, ir-Renju Unit ma kienx ikkoreġa d-defiċit tiegħu sad-data ta' skadenza meħtieġa tal-2014-15.

Wara li laħaq il-qofol fl-2009-10, il-baġit nominali waqa' għal 7.7% tal-PDG fl-2011-12, u mbagħad għal 7.6% fl-2012-13, 5.9% fl-2013-14 u 5.2% fl-2014-15.

Sa mill-2009-10, id-dejn gross ġenerali tal-gvern baqa' b'mod kontinwu 'l fuq minn 60% tal-PDG, il-valur ta' referenza tal-UE għad-dejn tal-gvern.

It-tbassir għar-rebbiegħa 2015 tal-Kummissjoni jipprevedi li l-proporzjon tad-dejn għall-PDG ser ikompli jiżdied b'mod marġinali, għalkemm l-interventi tas-settur finanzjarju jistgħu jkollhom effett pożittiv.

Estensjoni ta' sentejn

Il-Kunsill sab li l-għoti ta' sena addizzjonali lir-Renju Unit biex jikkoreġi d-defiċit tiegħu, li hija r-regola ġenerali taħt il-proċedura ta' defiċit eċċessiv, ikun jinvolvi wisq sforz.

Dan ikun jirrikjedi aġġustament fid-defiċit nominali ta' 2.2% tal-PDG u l-implimentazzjoni ta' miżuri addizzjonali fi skeda ta' żmien stretta.

Dan ikollu impatt negattiv b'mod sinifikanti fuq it-tkabbir ekonomiku.

Għaldaqstant, il-Kunsill għażel li jagħti sentejn, u rrakkomanda

miri ta' defiċit

nominali ta' 4.1% tal-PDG fl-2015-16 u 2.7% tal-PDG fl-2016-17.

Dawn għandhom ikunu konsistenti ma'

titjib fil-bilanċ strutturali

ta' 0.5% tal-PDG fl-2015-16 u 1.1% fl-2016-17.

Il-Kunsill stabbilixxa l-15 ta' Ottubru 2015 bħala data ta' skadenza biex tittieħed azzjoni effettiva.

Data ta' skadenza diġà estiża

Ir-Renju Unit kien soġġett għal proċedura ta' defiċit eċċessiv sa minn Lulju 2008, meta l-Kunsill inizjalment talab biex id-defiċit jiġi kkoreġut sas-sena finanzjarja 2009-10.

Madankollu, l-effetti kkombinati tat-tnaqqis fir-ritmu ekonomiku u tal-miżuri ta' stimolu fiskali adottati b'reazzjoni għal dan it-tnaqqis wassal għal deterjorament sostanzjali tal-pożizzjoni baġitarja tar-Renju Unit.

F'April 2009, il-Kunsill estenda d-data ta' skadenza għall-korrezzjoni b'erba' snin, u f'Diċembru 2009 b'sena oħra, għas-sena finanzjarja 2014-15.

Minħabba li r-Renju Unit mhux membru taż-żona tal-euro,

ma jistax jingħata sanzjonijiet

taħt il-proċedura ta' defiċit eċċessiv.

Ara l-paġna tal-laqgħa

Proċedura ta' defiċit eċċessiv tar-Renju Unit: Il-Kunsill joħroġ rakkomandazzjoni ġdida


Il-Kunsill:

IFAKKAR fil-Konklużjonijiet tiegħu tad-9 ta' Diċembru 2014 dwar Finanzi għat-Tkabbir u l-Finanzjament fit-Tul tal-Ekonomija Ewropea sabiex jibni aktar fuq il-miri politiċi u l-prinċipji li jinsabu fihom;

JIRRIKONOXXI li għalkemm is-swieq kapitali tal-UE espandew matul dawn l-aħħar għexieren ta' snin, dawn jibqgħu frammentati u inqas żviluppati meta mqabbla ma' dawk f'xi ġurisdizzjonijiet oħra komparabbli, b'mod partikolari f'ċerti setturi tas-suq kruċjali għall-impjiegi u t-tkabbir bħat-titolizzazzjoni u l-kapital ta' riskju;

IQIS li swieq kapitali aktar żviluppati u aktar integrati jistgħu jiftħu investiment għal kumpaniji u proġetti tal-infrastruttura, jattiraw investiment barrani, jikkontribwixxu għat-tkabbir u l-ħolqien tal-impjiegi u jagħmlu s-sistema finanzjarja aktar effiċjenti, robusta u reżiljenti għax-xokkijiet;

Konklużjonijiet tal-Kunsill dwar Unjoni tas-Swieq Kapitali, 16 ta' Ġunju 2015

Ara l-paġna tal-laqgħa


It-Tnejn 22 ta' Ġunju 2015

16:00 Laqgħa mal-President tal-Kummissjoni Ewropea, il-President tal-BĊE, il-President tal-Grupp tal-Euro u d-Direttur Ġenerali tal-FMI

17:30 Laqgħa mal-Prim Ministru tal-Greċja Alexis Tsipras

19:00 Summit taż-żona tal-euro

L-Erbgħa 24 ta' Ġunju 2015

10:30 Laqgħa mal-President ta' Ċipru Nicos Anastasiades

Il-Ħamis 25 ta' Ġunju 2015

14:00 Laqgħa mal-Prim Ministru tal-Latvja Laimdota Straujuma

15:00 Laqgħa mal-Prim Ministri tar-Repubblika Ċeka, l-Ungerija, il-Polonja u s-Slovakkja (il-Pajjiżi tal-Visegrad)

15:30 Laqgħa mal-Prim Ministru tar-Renju Unit David Cameron

16:00 Kunsill Ewropew

Il-Ġimgħa 26 ta' Ġunju

10:00 Kunsill Ewropew

Summit taż-żona tal-euro, 22 ta' Ġunju 2015

Laqgħa tal-Kunsill Ewropew, 25-26 ta' Ġunju 2015

Skeda tal-ġimgħa tal-President Donald Tusk


Fit-22 ta' Ġunju 2015, il-Kunsill estenda s-sanzjonijiet ekonomiċi tal-UE, li ġew introdotti b'reazzjoni għar-rwol destabbilizzanti tar-Russja fil-Lvant tal-Ukrajna,

sal-31 ta' Jannar 2016

Dan isegwi qbil fil-Kunsill Ewropew f'Marzu 2015, meta l-mexxejja tal-UE għaqqdu t-tul ta' dawn is-sanzjonijiet mal-

implimentazzjoni sħiħa tal-

ftehimiet ta' Minsk

, li huwa previst sal-31 ta' Diċembru 2015.

Dawn il-miżuri restrittivi ġew imposti f'Lulju 2014 u ġew rinfurzati f'Settembru 2014.

Huma jimmiraw ċerti skambji mar-Russja fis-settur finanzjarju, dak tal-enerġija u tad-difiża u l-merkanzija b'użu doppju.

Aktar dettalji dwar il-miżuri restrittivi

Din ir-riżorsa bħalissa hi disponibbli biss bil-lingwa jew il-lingwi li ġejjin:

Ara l-paġna tal-laqgħa

Russja: l-UE testendi s-sanzjonijiet ekonomiċi b'sitt xhur


Illum, il-Kunsill nieda l-

operazzjoni navali tal-UE

kontra l-faċilitaturi tad-dħul klandestin u t-traffikanti ta' bnedmin fil-Mediterran imsejħa "

Il-missjoni tagħha hija li tidentifika, taqbad u teqred il-bastimenti u r-riżorsi li jsostnuhom użati jew suspettati li qed jintużaw mill-faċilitaturi tad-dħul klandestin jew mit-traffikanti tal-migranti.

Ir-Rappreżentant Għoli tal-UE għall-Affarijiet Barranin u l-Politika ta' Sigurtà, Federica Mogherini, qalet:

"L-UE qatt ma ħadet il-kwistjoni tal-migrazzjoni bis-serjetà daqs kemm qed nagħmlu bħalissa.

B'din l-operazzjoni, għandna fil-mira l-mudell kummerċjali ta' dawk li jibbenefikaw mill-miżerja tal-migranti.

Iżda din hija biss parti minn strateġija usa' li tinkludi l-kooperazzjoni ma' sħabna fl-Afrika, b'mod partikolari fir-reġjun tas-Saħel, u l-ħidma mal-Organizzazzjoni Internazzjonali għall-Migrazzjoni u l-UNHCR.

Bħala UE, aħna determinati li nikkontribwixxu biex insalvaw il-ħajjiet, inkissru n-netwerks tal-faċilitaturi tad-dħul klandestin ta' bnedmin u nindirizzaw il-kawżi fundamentali tal-migrazzjoni."

L-EUNAVFOR Med ser titwettaq f'sekwenza ta' fażijiet, f'konformità sħiħa mad-dritt internazzjonali, inkluż il-liġi umanitarja u dwar ir-rifuġjati u d-drittijiet tal-bniedem.

L-

ewwel fażi

tikkonċentra fuq is-

sorveljanza u l-valutazzjoni tan-netwerks tal-faċilitazzjoni tad-dħul klandestin u tat-traffikar tal-bnedmin

fin-Nofsinhar tal-Mediterran Ċentrali.

Huwa ppjanat li t-tieni stadju tal-operazzjoni tipprevedi t-tiftix u, jekk meħtieġ, il-konfiska ta' bastimenti suspettużi.

It-tielet fażi tippermetti l-qerda tal-bastimenti u r-riżorsi relatati, preferibbilment qabel l-użu, u li jinqabdu l-faċilitaturi tad-dħul klandestin u t-traffikanti.

Il-Kunsill ser jivvaluta meta għandu jmur lil hinn minn dan l-ewwel pass, b'kont meħud ta' mandat tan-NU u l-kunsens tal-istati kostali kkonċernati, u l-fażijiet sussegwenti ser jitwettqu skont dan.

Il-Kwartier Ġenerali tal-Operazzjoni tal-EUNAVFOR Med jinsab f'Ruma.

Il-Kontro-Ammirall Enrico Credendino nħatar Kmandant tal-Operazzjoni u fuq il-baħar ser ikun assistit mill-Kmandant tal-Forza l-Kontro-Ammirall Andrea Gueglio.

L-ispejjeż komuni tal-operazzjoni huma stmati li jilħqu €11.82 miljun għal fażi inizjali ta' xahrejn u l-mandat inizjali ta' 12-il xahar.

L-EUNAVFOR Med, stabbilita fit-18 ta' Mejju 2015, hija element wieħed tal-

istrateġija komprensiva usa' tal-UE għall-migrazzjoni

li għandha l-għan li tirrispondi għal ħtieġa immedjata li jiġu salvati l-ħajjiet u jiġu indirizzati s-sitwazzjonijiet ta' emerġenza, tittratta l-kawżi fundamentali tal-migrazzjoni irregolari u tiġġieled kontra t-traffikanti.

It-tiftix ta' soluzzjonijiet għal pressjonijiet migratorji (informazzjoni ġenerali)

Ara l-paġna tal-laqgħa

Il-Kunsill iniedi operazzjoni navali tal-UE biex tisfratta lill-faċilitaturi tad-dħul klandestin u lit-traffikanti ta' bnedmin fil-Mediterran


Il‐Kunsill ta' Stabbilizzazzjoni u ta' Assoċjazzjoni (Kunsill SA) UE‐Montenegro kellu s‐sitt laqgħa tiegħu nhar it‐Tnejn 22 ta' Ġunju 2015.

Din il‐laqgħa kienet ippreseduta mis‐Sur Igor LUKŠIĆ, il‐Viċi Prim Ministru u l‐Ministru għall‐Affarijiet Barranin u l‐Integrazzjoni Ewropea tal‐Montenegro, li mexxa wkoll id‐delegazzjoni tal‐Montenegro.

Is‐Sur Edgars RINKĒVIČS, il‐Ministru għall‐Affarijiet Barranin tal‐Latvja, mexxa d‐delegazzjoni tal‐Unjoni Ewropea (f'isem ir‐Rappreżentant Għoli tal‐UE għall‐Affarijiet Barranin u l‐Politika ta' Sigurtà Federica Mogherini), mas‐Sur Johannes Hahn, il-Kummissarju responsabbli għall-Politika Ewropea tal-Viċinat u n-Negozjati għat-Tkabbir, li rrappreżenta l-Kummissjoni Ewropea.

Il‐laqgħa tal‐Kunsill SA pprovdiet opportunità f'waqtha biex jiġi rieżaminat il-progress tal-Montenegro fit-tħejjiet tiegħu għall-adeżjoni u biex jitqiesu l-prijoritajiet ta' ħidma ulterjuri fil-qafas tal-Ftehim ta' Stabbilizzazzjoni u Assoċjazzjoni.

Aqra l-istqarrija għall-istampa sħiħa tas-sitt laqgħa tal-Kunsill ta' Stabbilizzazzjoni u ta' Assoċjazzjoni bejn l-Unjoni Ewropea u l-Montenegro

Din ir-riżorsa bħalissa hi disponibbli biss bil-lingwa jew il-lingwi li ġejjin:

Is‐sitt laqgħa tal‐Kunsill ta' Stabbilizzazzjoni u ta' Assoċjazzjoni bejn l‐Unjoni Ewropea u l‐Montenegro


Għaliex tinħtieġ riforma tal-Qorti Ġenerali?

Minħabba li l-Qorti Ġenerali qed taffaċċja volum ta' kawżi li qed jiżdied b'mod rapidu li ma jippermettilhiex li tagħti sentenzi fi żmien raġonevoli.

L-għadd ta' kawżi ġodda fis-sena żdied minn inqas minn 600 sal-2010 għal 912 fl-2014, li rriżulta fl-għadd ta' 1393 kawża pendenti bħal qatt qabel fl-aħħar ta' Marzu 2015.

X'inhu ż-żmien medju għall-Qorti Ġenerali biex tagħti sentenza?

Attwalment il-Qorti Ġenerali tieħu medja ta' sentejn biex tagħti sentenza.

Dan huwa d-doppju taż-żmien ta' dak li huwa meqjus permessibbli.

Ta' min jinnota li l-Artikolu 47 tal-Karta tad-Drittijiet Fundamentali jipprevedi d-dritt li tingħata sentenza f'perjodu ta' żmien raġonevoli.

Fir-rigward tal-kawżi ekonomikament l-aktar sensittivi (għajnuna mill-Istat u kawżi ta' kompetizzjoni), iż-żmien medju biex jingħataw is-sentenzi huwa saħansitra bejn erba' u ħames snin.

Dan jikkawża ħafna diffikultajiet għal-litiganti, peress li jkollhom iwarrbu riżorsi finanzjarji importanti sakemm tingħata sentenza.

Dan għandu konsegwenzi ovvji fuq it-tkabbir u l-impjiegi.

Bħala eżempju, multi li jammontaw għal aktar minn € 7 biljun huma attwalment ikkontestati f'kawżi pendenti quddiem il-Qorti Ġenerali.

X'inhu l-kontenut preċiż tar-riforma tal-Qorti Ġenerali?

Ir-riforma tikkonsisti minn żieda ta' 21 fl-għadd ta' mħallfin f'żewġ stadji u l-fużjoni tat-Tribunal għas-Servizz Pubbliku mal-Qorti Ġenerali.

Fl-2015 l-għadd ta' mħallfin jiżdied bi 12.

Fl-2016, is-seba' karigi ta' mħallfin mit-Tribunal għas-Servizz Pubbliku jiġu ttrasferiti lill-Qorti Ġenerali permezz ta' fużjoni taż-żewġ qrati.

Fl-2019, l-għadd ta' mħallfin jiżdied b'disgħa, li jġib l-għadd totali ta' mħallfin għal 56.

Għaliex għandu jiżdied l-għadd ta' mħallfin?

Ma jkunx biżżejjed li jiżdied l-għadd ta' segretarji legali?

L-għadd ta' segretarji legali diġà żdied b'disgħa fl-2014 li għen biex tittejjeb il-produttività tal-Qorti Ġenerali.

Madankollu, din il-miżura laħqet il-limiti tagħha.

Fil-fatt l-imħallfin biss għandhom id-dritt li jipparteċipaw fid-deliberazzjonijiet u li jagħtu s-sentenzi.

Iż-żieda fl-għadd ta' mħallfin tippermetti wkoll li l-Qorti Ġenerali tiddedika lill-kawżi l-attenzjoni li jistħoqqilhom billi tipprovdi l-possibbiltà ta' deliberazzjoni f'awli ta' ħames imħallfin pjuttost milli ta' tlieta.

Iż-żieda fl-għadd ta' mħallfin mhijiex eċċessivament għalja?

L-ispejjeż tar-riforma jkunu pjuttost limitati u fil-fatt jikkostitwixxu valur tajjeb għall-flus.

Bis-saħħa tal-isforzi li saru mill-Qorti, iż-żieda ppjanata fl-għadd ta' mħallfin u l-fużjoni tat-Tribunal għas-Servizz Pubbliku mal-Qorti Ġenerali ser tiswa €13.5 miljun fis-sena.

Dan huwa biss €2.3 miljun jew 21% aktar meta mqabbel ma' żieda ta' 12 fl-għadd ta' mħallfin, li diġà ġie maqbul mill-Parlament Ewropew.

Ta' min jinnota li l-volum ta' kawżi żdied bi 43% mill-2010 sal-2014.

L-ispejjeż tar-riforma ppjanata wkoll jitqabblu b'mod favorevoli mas-€26.8 miljun mitluba f'diversi azzjonijiet għal danni minħabba dewmien fis-sentenza.

Il-problema taż-żieda fil-volum ta' kawżi ma tistax tiġi indirizzata permezz tal-ħolqien ta' qrati speċjalizzati?

Il-ħolqien ta' qrati speċjalizzati ma jikkostitwixxix alternattiva vijabbli, għal għadd ta' raġunijiet.

Il-qrati speċjalizzati mhumiex flessibbli: jekk l-għadd ta' kawżi jiżdied b'mod sostanzjali, il-qorti x'aktarx ma tkunx tista' tlaħħaq magħhom.

Il-qrati speċjalizzati jżidu wkoll ir-riskju ta' inkonsistenza tad-dritt tal-UE peress li dejjem ikun hemm tliet qrati li jistgħu jkunu qed jittrattaw kwistjonijiet simili: waħda permezz tal-proċedura għal deċiżjoni preliminarja (Qorti tal-Ġustizzja), waħda permezz tal-appell (Qorti Ġenerali) u waħda permezz tal-azzjonijiet diretti (il-qorti speċjalizzata).

Il-qrati speċjalizzati jżidu wkoll il-kumplessità.

Fl-aħħar nett, il-qrati speċjalizzati jkunu għaljin bla bżonn : kull waħda minnhom teħtieġ President u l-Kabinett tiegħu, reġistru u spejjeż fissi oħra.

Iż-żieda ta' 21 fl-għadd ta' imħallfin mhijiex biss il-konsegwenza tal-inabbiltà tal-Istati Membri li jaqblu dwar minn fejn ser jiġu t-12-il imħallef addizzjonali?

Huwa minnu li kmieni fl-2011 il-President tal-Qorti Ewropea tal-Ġustizzja għamel proposta biex jiżdied l-għadd ta' mħallfin bi 12.

Huwa minnu wkoll li t-taħdidiet bejn l-Istati Membri dwar il-metodu ta' ħatra ma kinux konklużivi.

Madankollu, minn mindu saret din l-ewwel proposta l-volum ta' kawżi żdied b'mod sinifikanti.

Bejn l-2010 u l-2014, meta saret it-tieni proposta, l-għadd ta' kawżi ġodda żdied bi 43%.

Minħabba din iż-żieda aċċellerata reċenti fil-volum ta' kawżi, żieda ta' 12 fl-għadd ta' mħallfin fi kwalunkwe każ kienet titlob żieda ġdida fl-għadd ta' mħallfin sa mhux aktar tard mill-2020.

Ir-riforma tal-Qorti Ġenerali kif appoġġata mill-Kunsill toffri soluzzjoni sostenibbli għall-isfidi attwali u fil-futur prevedibbli.

Ara l-paġna tal-laqgħa

Mistoqsijiet u Tweġibiet dwar ir-riforma tal-Qorti Ġenerali


Sejjaħt dan is-summit biex tispiċċa l-inċertezza perikoluża u jiġi evitat l-agħar xenarju possibbli li jfisser "Graccident" kaotiku u bla kontroll.

Biex nagħmel dan, ridt nilħaq żewġ affarijiet.

L-ewwel nett, ridt indaħħal dinamiżmu ġdid fin-negozjati li ilhom wisq weqfin.

Bil-proposta Griega tal-lum, nemmen li dak il-pass għamilnieh.

It-tieni nett, biex inkun ċert li l-mexxejja kollha qegħdin fuq l-istess paġna politika, u li kollha għandhom l-istess fehma tal-possibbiltajiet u l-limiti.

Il-Prim Ministru Tsipras iggarantielna li l-Greċja hija serja u li għandha r-rieda taħdem b'mod kostruttiv.

Kif rajna fl-aħħar sigħat, nistgħu naraw li l-partijiet kollha huma impenjati bis-sħiħ li jsibu soluzzjoni.

Il-proposti Griegi l-ġodda lit-tliet istituzzjonijiet huma pass pożittiv 'il quddiem skont il-valutazzjoni inizjali tal-istituzzjonijiet.

Ser tkompli ssir valutazzjoni tagħhom fis-sigħat li ġejjin.

Il-ħidma issa għandha tkun rapida fil-Grupp tal-Euro.

Il-Prim Ministru Tsipras u l-istituzzjonijiet issa ser jaħdmu flimkien, sabiex il-Grupp tal-Euro jkun jista' jasal għal riżultati nhar l-Erbgħa filgħaxija li jistgħu jiġu ppreżentati l-Ħamis filgħodu.

Ara l-paġna tal-laqgħa

Kummenti mill-President Donald Tusk fil-konferenza stampa tas-Summit taż-Żona tal-Euro


Għandi l-pjaċir nistiednek għal-laqgħa li jmiss tal-Kunsill Ewropew fil-25 u s-26 ta' Ġunju 2015.

Il-laqgħa tagħna ser tibda bħas-soltu bi skambju ta' fehmiet mal-President tal-Parlament Ewropew.

F'din l-okkażjoni, u wkoll fil-preżenza tal-Presidenti tal-Bank Ċentrali Ewropew u tal-Grupp tal-Euro, il-President tal-Kummissjoni ser jippreżenta r-rapport dwar governanza ekonomika aħjar fiż-żona tal-euro.

Wara r-ritratt tal-grupp, ser niddedikaw l-ewwel sessjoni ta' ħidma tagħna u l-ikla ta' filgħaxija għall-migrazzjoni.

Għandna bżonn nagħmlu ħilitna kollha biex titrażżan iż-żieda fil-flussi ta' migrazzjoni illegali u biex jiġi żviluppat approċċ ibbilanċjat u ġeografikament komprensiv.

F'din il-laqgħa tal-Kunsill Ewropew, nixtieq li nikkonċentraw fuq tliet dimensjonijiet ewlenin tal-approċċ tal-Unjoni - rilokazzjoni/risistemazzjoni, ritorn/riammissjoni/riintegrazzjoni u kooperazzjoni mal-pajjiżi ta' oriġini u ta' transitu.

Ser naqblu wkoll dwar il-parti rilevanti tal-konklużjonijiet.

Fi tmiem l-ikla l-Prim Ministru Cameron ser jippreżenta l-pjanijiet tiegħu għal referendum (in/out) fir-Renju Unit.

Nhar il-Ġimgħa, matul it-tieni sessjoni ta' ħidma tagħna, is-Segretarju Ġenerali tan-NATO Jens Stoltenberg ser jispjega kif in-NATO qed tirrispondi għal sfidi ġodda marbuta mas-sigurtà.

Wara ser niddiskutu l-punti l-oħra tal-aġenda u nadottaw il-bqija tal-konklużjonijiet.

B'kont meħud tal-kontribut notevoli tiegħu għall-iżvilupp tal-proġett Ewropew, nipproponi li nikkonferixxu t-titlu ta' "Ċittadin Onorarju tal-Ewropa" lil Jacques Delors.

Ara l-paġna tal-laqgħa

Ittra ta' stedina mill-President Donald Tusk lill-membri tal-Kunsill Ewropew


M'għandi l-ebda dubju li jrid jgħaddi ż-żmien biex nibnu kunsens Ewropew dwar il-migrazzjoni.

Iżda l-ewwel u qabel kollox, irridu nrażżnu l-migrazzjoni illegali u din għandha tkun il-prijorità tagħna.

Illum nistenna li l-KE jibgħat messaġġ qawwi.

Dawk kollha li jfittxu l-asil li mhumiex leġittimi m'għandhom l-ebda garanzija li ser jibqgħu fl-Ewropa.

B'dan il-messaġġ biss nistgħu nagħmlu progress reali dwar ir-rilokazzjoni mill-Italja u l-Greċja.

Illum m'għandna l-ebda kunsens fost l-Istati Membri dwar kwoti obbligatorji għall-migranti.

Iżda fl-istess ħin l-iskema volontarja ma tistax tintuża bħala skuża biex ma jsir xejn.

Nista' nifhem dawk li jridu dan il-mekkaniżmu volontarju, iżda huma se jkunu kredibbli biss jekk jagħtu impenji preċiżi u sinifikanti sa mhux aktar tard mill-aħħar ta' Lulju, għaliex is-solidarjetà mingħajr is-sagrifiċċju hija ipokrisija pura.

Issa m'għandniex bżonn dikjarazzjonijiet vojta fuq is-solidarjetà, iżda fatti u numri biss.

It-tieni, fuq ir-Renju Unit.

Il-kollega tagħna l-Prim Ministru Cameron ser jikkondividi magħna l-pjanijiet tiegħu tar-referendum.

Hemm xi tħassib tal-Brittaniċi li għandna nikkunsidraw, iżda b'mod li jkun sikur għal kulħadd fl-Ewropa.

Illum ser ikun biss il-bidu ta' dan il-proċess.

Madankollu, ħaġa waħda biss għandha tkun ċara mill-bidu nett: il-valuri fundamentali tal-Unjoni Ewropea mhumiex għall-bejgħ u għalhekk mhumiex negozjabbli.

Fl-aħħar iżda mhux l-inqas, il-Greċja.

Għal issa, nista' biss ngħid, li għaddejja l-ħidma u li żgur għad għandhom bżonn ħafna sigħat.

L-aħħar siegħat kienu kritiċi iżda qed inħoss li b'differenza mit-traġedji ta' Sofokle, din l-istorja Griega ser ikollha tmiem feliċi.

Ara l-paġna tal-laqgħa

Kummenti mill-President Donald Tusk qabel il-laqgħa tal-Kunsill Ewropew


Fl-14 ta' Lulju 2015, il-Kunsill ħareġ rakkomandazzjonijiet u opinjonijiet dwar politiki ekonomiċi, tal-impjieg u fiskali ppjanati mill-istati membri.

Huwa ħareġ ukoll rakkomandazzjoni dwar il-politiki ekonomiċi taż-żona tal-euro, kif ukoll spjegazzjonijiet f'każijiet fejn it-testi ma jikkorrispondux ma' dawk proposti mill-Kummissjoni.

B'hekk, il-Kunsill ikkonkluda formalment is-'Semestru Ewropew 2015', proċess annwali ta' monitoraġġ tal-politika, wara li l-Kunsill Ewropew approva r-rakkomandazzjonijiet fil-laqgħa tiegħu f'Ġunju.

Il-prijoritajiet għas-Semestru Ewropew ġew stabbiliti f'Marzu 2015, meta l-Kunsill Ewropew approva l-prijoritajiet li ġejjin:

nagħtu spinta koordinata lill-investiment, bil-pjan ta' investiment tal-Kummissjoni għall-Ewropa għall-perijodu 2015-17

nieħdu impenn imġedded għal riformi strutturali, biex il-pajjiżi jkunu jistgħu joħorġu mid-dejn u jistimulaw il-ħolqien ta' aktar impjiegi u impjiegi aħjar

niksbu responsabilità fiskali, naċċertaw il-kontroll tad-defiċit u l-livelli tad-dejn fuq perjodu ta' żmien twil

Monitoraġġ tal-politiki tal-istati membri

Is-Semestru Ewropew jinvolvi monitoraġġ simultanju tal-politiki ekonomiċi u fiskali tal-istati membri matul perjodu ta' sitt xhur kull sena.

Fid-dawl tal-gwida politika mogħtija kull sena mill-Kunsill Ewropew f'Marzu, l-istati membri jippreżentaw f'April ta' kull sena:

programmi nazzjonali ta' riforma għall-politiki

ekonomiċi u tal-impjiegi

tagħhom.

Dawn jistabbilixxu xenarju makroekonomiku għall-perjodu medju, miri nazzjonali għall-implimentazzjoni tal-istrateġija Ewropa 2020 għall-impjiegi u t-tkabbir, l-identifikazzjoni tal-ostakli ewlenin għat-tkabbir, u miżuri għal inizjattivi li jtejbu t-tkabbir f'perjodu ta' żmien qasir.

Programmi ta' stabbiltà u konverġenza għall-

politiki fiskali

tagħhom.

Il-pajjiżi taż-żona tal-euro jippreżentaw programmi ta' stabbiltà, filwaqt li l-istati membri mhux fiż-żona tal-euro jippreżentaw programmi ta' konverġenza.

Dawn jistabbilixxu objettivi baġitarji għall-perjodu medju, is-suppożizzjonijiet prinċipali dwar l-iżviluppi ekonomiċi mistennija, deskrizzjoni tal-miżuri rigward il-politika fiskali u ekonomika, u analiżi dwar kif tibdil fis-suppożizzjonijiet x'aktarx jaffettwa l-pożizzjonijiet fiskali u tad-dejn.

Imbagħad il-Kunsill japprova rakkomandazzjonijiet u opinjonijiet speċifiċi għall-pajjiżi (CSRs) li jiġu approvati mill-Kunsill Ewropew.

Huwa jagħti spjegazzjonijiet f'każijiet fejn ir-rakkomandazzjonijiet ma jikkorrispondux ma' dawk proposti mill-Kummissjoni.

Is-CSRs tal-2015 huma indirizzati lil 26 mit-28 stat membru tal-UE u liż-żona tal-euro inġenerali.

Sabiex jiġi evitat xogħol doppju, ma saret l-ebda CSR għal

Ċipru u l-Greċja

, peress li dawn it-tnejn kienu soġġetti għal programmi ta' aġġustament makroekonomiku meta ġew abbozzati t-testi.

Rakkomandazzjonijiet tal-Kunsill dwar il-programmi nazzjonali ta' riforma għall-2015

Din ir-riżorsa bħalissa hi disponibbli biss bil-lingwa jew il-lingwi li ġejjin:

Semestru Ewropew (informazzjoni ġenerali)

Ara l-paġna tal-laqgħa

Politiki ekonomiċi u fiskali: Il-Kunsill joħroġ rakkomandazzjonijiet lill-istati membri


Wara l-ftehim milħuq fl-14 ta' Lulju 2015 fi Vjenna dwar il-kwistjoni nukleari Iranjana, il-Kunsill tawwal is-sospensjoni tal-miżuri restrittivi tal-UE miftiehma fil-Pjan ta' Azzjoni Konġunt mal-Iran tal-24 ta' Novembru 2013 sal-14 ta' Jannar 2016.

Dan ser jippermetti lill-UE sabiex tagħmel l-arranġamenti u t-tħejjijiet meħtieġa għall-implimentazzjoni tal-Pjan ta' Azzjoni Komprensiv Konġunt il-ġdid.

Stqarrija mill-President Donald Tusk dwar il-ftehim dwar il-programm nukleari tal-Iran

Stqarrija konġunta mir-Rappreżentant Għoli tal-UE, Federica Mogherini u l-Ministru għall-Affarijiet Barranin Iranjan Javad Zarif, Vjenna, 14 ta' Lulju 2015

Kummenti mir-Rappreżentant Għoli Federica Mogherini fil-bidu tal-Plenarja ministerjali finali tat-taħditiet mal-Iran, Vjenna

Skeda informattiva tal-Pjan ta' Azzjoni Konġunt mal-Iran tal-24 ta' Novembru 2013

Nota ta' informazzjoni: L-Unjoni Ewropea u l-Iran

L-Iran: Is-sospensjoni tas-sanzjonijiet tal-UE estiża għal sitt xhur


Is-17 ta' Lulju huwa l-jum li l-Istati Partijiet għall-Istatut ta' Ruma għażlu bħala Jum il-Ġustizzja Kriminali Internazzjonali.

Dan il-jum jgħaqqad lil dawk kollha li jixtiequ jappoġġaw il-ġustizzja, jiddefendu d-drittijiet tal-vittmi, u jgħinu fil-prevenzjoni ta' delitti li jheddu l-paċi, is-sigurtà u l-benesseri fid-dinja.

Ġustizzja għall-vittmi ta' delitti internazzjonali serji tista' tinkiseb bis-sħiħ biss jekk l-awturi ta' dawn id-delitti jitressqu quddiem il-ġustizzja u jinżammu responsabbli quddiem korpi ġudizzjarji ġusti u effettivi, f'livell nazzjonali jew internazzjonali.

Il-vittmi għandu jinstema' leħinhom u għandhom jiġu kkunsidrati.

Il-prosekuzzjoni ta' ksur massiċċ tad-drittijiet tal-bniedem għandha rwol importanti bħala deterrent għat-twettiq ta' delitti bħal dawn fil-futur.

L-UE u l-Istati Membri tagħha jibqgħu impenjati sabiex jappoġġaw il-prevenzjoni u s-sanzjoni ta' delitti internazzjonali u jippromwovu l-ġustizzja globali.

Il-Pajjiżi Kandidati t-Turkija, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidati potenzjal l-Bożnija-Ħerzegovina, u l-pajjiżi tal-EFTA l-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-Dikjarazzjoni.

* - Il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.

Dikjarazzjoni mir-Rappreżentant Għoli, Federica Mogherini, f'isem l-Unjoni Ewropea fl-okkażjoni ta' Jum il-Ġustizzja Kriminali Internazzjonali


Fis-17 ta' Lulju 2015, il-Kunsill adotta deċiżjoni li tagħti sa

f'assistenza finanzjarja għal żmien qasir lill-Greċja taħt il-Mekkaniżmu Ewropew ta' Stabbilizzazzjoni Finanzjarja (EFSM).

Is-self għandu jkollu

maturità massima ta' tliet xhur

u se jitħallas f'żewġ pagamenti.

Permezz ta' dan, il-Greċja se tkun tista' teħles mill-arretrati li għandha mal-FMI u l-Bank of Greece u tħallas lura lill-BĊE, sakemm il-Greċja tibda tirċievi finanzjament taħt programm ġdid mill-Mekkaniżmu Ewropew ta' Stabbiltà (MES).

Programm aktar fit-tul

Fis-16 ta' Lulju, il-Grupp tal-Euro ddeċieda fil-prinċipju li jilqa' t-talba li għamlet il-Greċja fit-8 ta' Lulju 2015 għal appoġġ għall-istabbiltà, mifrux fuq tliet snin, mill-MES.

Ladarba l-assistenza mill-MES tkun ġiet innegozjata bejn l-istituzzjonijiet u l-Greċja u approvata mill-Grupp tal-Euro, din tintuża, fost affarijiet oħra, biex jitħallas lura s-self li l-Greċja tirċievi taħt l-EFSM.

Kondizzjonijiet ta' politika ekonomika

Il-Kunsill adotta wkoll deċiżjoni li tapprova

programm ta' aġġustament makroekonomiku

li jistipula l-kondizzjonijiet speċifiċi ta' politika ekonomika marbutin mal-assistenza finanzjarja.

Ir-riformi li assumiet il-Greċja għandhom l-għan li jtejbu s-sostenibbiltà tal-finanzi pubbliċi tagħha u l-ambjent regolatorju.

B'mod speċifiku, il-Greċja kellha tadotta leġislazzjoni biex tirriforma s-sistemi tagħha tal-VAT u tal-pensjonijiet, issaħħaħ il-governanza tal-Awtorità Statistika Ellenica (ELSTAT), u timplimenta sal-15 ta' Lulju 2015 id-dispożizzjonijiet rilevanti tat-Trattat dwar l-Istabbiltà, il-Koordinazzjoni u l-Governanza.

Il-programm ta' aġġustament se jiġi ddefinit f'memorandum ta' qbil (MtQ).

L-assistenza finanzjarja titħallas ladarba jidħlu fis-seħħ il-MtQ u ftehim għall-faċilità ta' self li jistipula fid-dettall il-kondizzjonijiet finanzjarji.

It-tnejn iridu jiġu ffirmati mill-Kummissjoni u l-awtoritajiet Griegi.

Salvagwardji sħaħ għall-istati membri mhux fiż-żona tal-euro

Tfassal mekkaniżmu biex ikun żgurat li

l-istati membri mhux fiż-żona tal-euro ma jassumu l-ebda riskju.

Skont id-deċiżjoni, l-esponiment tal-istati membri mhux fiż-żona tal-euro ser ikun kompletament garantit minn kollateral likwidu taħt arranġamenti li jorbtu legalment.

Jekk il-Greċja ma tkunx tista' tħallas lura s-self skont il-kondizzjonijiet miftiehma, kwalunkwe obbligazzjoni mġarrba minn stati membri li mhumiex fiż-żona tal-euro se tkun rimborsata immedjatament.

Dikjarazzjoni dwar l-użu futur tal-EFSM

Il-Kunsill u l-Kummissjoni adottaw ukoll dikjarazzjoni konġunta fejn qablu li "kwalunkwe użu futur tar-Regolament dwar l-EFSM jew ta' kwalunkwe strument ieħor ta' natura simili, bil-għan li titħares l-istabbiltà finanzjarja ta' Stat Membru li l-munita tiegħu hija l-euro, ser ikun bil-kondizzjoni li jkun hemm arranġamenti fis-seħħ (permezz ta' kollateral, garanziji jew miżuri ekwivalenti) li jiżguraw li l-Istati Membri li ma jipparteċipawx fil-munita unika ma jkollhom ebda responsabbiltà (diretta jew indiretta) finanzjarja.

Biex ikun rifless dan il-prinċipju, il-Kummissjoni ser tagħmel proposta malajr kemm jista' jkun għall-bidliet meħtieġa fir-Regolament dwar l-EFSM, li f'kull każ għandu jsir qbil dwarhom qabel ma titressaq kwalunkwe proposta oħra għal appoġġ skont ir-Regolament dwar l-EFSM.

Barra minn hekk, il-Kummissjoni tintrabat li ma tressaq ebda proposta għall-użu tal-EFSM mingħajr ma jkun assigurat mekkaniżmu għall-protezzjoni tal-Istati Membri li l-munita tagħhom mhix il-euro."

L-EFSM jipprovdi assistenza finanzjarja lill-istati membri tal-UE f'diffikultajiet finanzjarji.

Jiddependi minn fondi miġbura mill-Kummissjoni fis-swieq finanzjarji taħt garanzija baġitarja impliċita tal-UE.

Deċiżjoni tal-Kunsill li tagħti għajnuna mill-UE lill-Ġreċja fuq perjodu qasir ta' żmien

Deċiżjoni tal-Kunsill li tapprova l-programm ta' aġġustament għall-Greċja

Dikjarazzjoni konġunta mill-Kummissjoni u l-Kunsill dwar l-użu tal-EFSM

EFSM: il-Kunsill japprova self tranżitorju ta' €7 biljun lill-Greċja


It-Tnejn 20 ta' Lulju 2015

Żjara fl-Armenja

10:20 Żjara lill-Monument tal-Ġenoċidju

11:10 Laqgħa mal-Prim Ministru Hovik Abrahamyan

12:00 Laqgħa mal-President Serzh Sargsyan

12:30 Konferenza stampa konġunta

12:50 Ikla ta' ħidma ospitata mill-President Serzh Sargsyan

14:25 Laqgħa ma' rappreżentanti tal-partiti tal-oppożizzjoni

Żjara fil-Georgia

17:15 Laqgħa mal-President tal-Georgia, Giorgi Margvelashvili

18:00 Konferenza stampa konġunta

18:40 Laqgħa mal-Ispeaker tal-Parlament tal-Georgia, David Usupashvili u ffirmar tal-ktieb tal-unuri

19:30 Ċena ta' ħidma ospitata mill-President Giorgi Margvelashvili

It-Tlieta 21 ta' Lulju 2015

Żjara fil-Georgia

09:00 Żjara lill-Missjoni ta' Monitoraġġ tal-UE fil-Georgia

11:45 Laqgħa mal-Prim Ministru Irakli Garibashvili

12:30 Dikjarazzjonijiet għall-istampa

13:00 Ikla ta' ħidma ospitata mill-Prim Ministru Irakli Garibashvili

15:00 Laqgħa ma' rappreżentanti tal-partiti tal-oppożizzjoni

16:00 Laqgħa ma' truppi Georgjani skjerati taħt l-Operazzjoni tal-UE fir-Repubblika Ċentru-Afrikana (EUFOR RCA)

16:45 Ċerimonja tat-tqegħid ta' girlanda fil-Pjazza tal-Eroj

L-Erbgħa 22 ta' Lulju 2015

Żjara fl-Ażerbajġan

10:00 Laqgħa mal-President Ilham Aliyev

11:45 Konferenza stampa konġunta

12:30 Ikla ta' ħidma ospitata mill-President Ilham Aliyev

14:30 Laqgħa ma' rappreżentanti tas-soċjetà ċivili


Fit-30 ta' Ġunju 2015, il-Kunsill ikkonferma ftehim li ntlaħaq mal-Parlament Ewropew

dwar proċeduri aktar mgħaġġla u ta' anqas piż għall-awtorizzazzjoni ta' vetturi u taċ-ċertifikazzjoni tas-sikurezza għall-ferroviji Ewropej

L-

Aġenzija Ferrovjarja Ewropea (ERA)

ser ikollha rwol ewlieni f'dan.

Flimkien, id-direttivi aġġornati dwar l-interoperabbiltà u s-sikurezza kif ukoll ir-regolament ERA jiffurmaw il-

pilastru tekniku tar-raba ' pakkett ferrovjarju

"Li nikkonkludu ftehim dwar il-pilastru tekniku kien l-ewwel prijorità tal-presidenza Latvjana fil-qasam tat-trasport - u flimkien mal-partijiet kollha involuti ksibnieha'', qal Anrijs Matīss, il-Ministru Latvjan għat-trasport.

''Ir-riforma hija rispons għal talbiet mis-settur ferrovjarju Ewropew, li għandu rwol sostanzjali fl-ekonomija tal-UE u jgħin biex it-trasport isir aktar ekoloġiku.

Il-ftehim ser inaqqas l-ispejjeż u l-burokrazija, u b'hekk ser jgħin settur li bħalissa qed jaffaċċja kompetizzjoni internazzjonali li qed tikber.

Sistema effettiva għandha wkoll tikkontribwixxi għall-impjiegi u t-tkabbir fl-Ewropa.''

Rwol akbar għall-Aġenzija Ferrovjarja Ewropea

Ir-riforma ser tagħti lill-Aġenzija Ferrovjarja Ewropea rwol akbar

fiċ-ċertifikazzjoni tas-sikurezza tal-operaturi ferrovjarji u l-awtorizzazzjoni tal-vetturi ferrovjarji

S'issa, meta manifattur ta' vetturi ferrovjarji xtaq ipoġġi vettura ġdida fis-suq f'diversi pajjiżi tal-UE, kellu jressaq applikazzjonijiet separati mal-awtoritajiet ta' kull wieħed minn dawn il-pajjiżi.

Is-sitwazzjoni kienet l-istess għall-operaturi ferrovjarji li jixtiequ jipprovdu servizzi f'diversi stati membri, peress li jeħtieġu ċertifikat li jagħti prova li s-sistema ta' ġestjoni tas-sikurezza tagħhom hija konformi u huma kapaċi joperaw b'mod sikur.

Ir-regoli l-ġodda ser jeliminaw il-ħtieġa ta' applikazzjonijiet multipli.

L-

ERA ser toħroġ l-awtorizzazzjonijiet kollha għal vetturi maħsuba għal operazzjonijiet transkonfinali u ċ-ċertifikati tas-sikurezza kollha lill-kumpanniji ferrovjarji li joperaw servizzi transkonfinali.

L-awtoritajiet nazzjonali tas-sikurezza xorta ser jibqgħalhom rwol importanti fit-twettiq tal-valutazzjonijiet meħtieġa.

Għall-vetturi u l-operaturi involuti

fit-trasport nazzjonali biss, l-applikant ser ikun jista' jagħżel

jekk l-applikazzjoni tiegħu tiġix ipproċessata u l-awtorizzazzjoni maħruġa mill-Aġenzija jew mill-awtorità nazzjonali.

L-ERA għandu jkollha wkoll rwol akbar fl-iżvilupp tas-

Sistema Ewropea tal-Ġestjoni tat-Traffiku Ferrovjarju (ERTMS)

Hija ser tivvaluta s-soluzzjonijiet tekniċi previsti qabel ma tinħareġ kwalunkwe sejħa għall-offerti relatata għat-tagħmir maġenb il-binarji tal-ERTMS, biex jiġi żgurat li l-proġetti żviluppati huma interoperabbli.

L-ERA ser tieħu f'idejha l-kompiti ta' ċertifikazzjoni u awtorizzazzjoni tagħha fi żmien tliet snin wara d-dħul fis-seħħ ta' dan ir-regolament.

L-istati membri ser ikollhom sena addizzjonali biex ikomplu bis-sistema attwali jekk iqisu li dan ikun meħtieġ.

F'dak il-każ, ikollhom jinfurmaw lill-Aġenzija u lill-Kummissjoni bid-deċiżjoni tagħhom u jipprovdu ġustifikazzjoni.

Proċeduri faċli u konsistenti

Biex il-proċeduri jkunu faċli u trasparenti, l-ERA ser tistabbilixxi sistema ta' informazzjoni u komunikazzjoni li ser jaġixxu bħala

punt ta' entrata waħda għall-applikazzjonijiet kollha

F'każijiet fejn iż-żona ta' operazzjoni tkun limitata għal stat membru wieħed, l-applikant ser juża s-sistema biex jagħżel l-awtorità li huwa jixtieq li tipproċessa l-applikazzjoni.

Dan il-''punt uniku ta' servizz'' ser jippermetti kemm lill-Aġenzija kif ukoll lill-awtoritajiet nazzjonali tas-sikurezza biex isegwu l-istadji differenti tal-applikazzjoni matul il-proċedura.

L-ERA u l-awtoritajiet nazzjonali tas-sikurezza ser jikkonkludu wkoll

ftehimiet ta' kooperazzjoni

Il-punt uniku ta' servizz u l-ftehimiet ta' kooperazzjoni ser jiggarantixxi distribuzzjoni ċara tal-kompiti bejn l-ERA u l-awtoritajiet nazzjonali.

Ser jiżguraw ukoll il-konsistenza f'każ ta' applikazzjonijiet differenti għal awtorizzazzjonijiet jew ċertifikazzjonijiet simili.

Is-sistema ta' punt uniku ta' servizz għandha tiġi stabbilita fi żmien tliet snin mid-dħul fis-seħħ tar-regolament.

Lejn żona ferrovjarja unika Ewropea

Din is-sistema ta' awtorizzazzjoni u ċertifikazzjoni aktar iċċentralizzata tqarreb lill-Ewropa lejn

żona ferrovjarja unika Ewropea

Hija mistennija li żżid l-ekonomiji ta' skala għall-impriżi u l-manifatturi ferrovjarji mal-UE kollha.

Hija ser tnaqqas l-ispejjeż amministrattivi u tħaffef il-proċeduri, waqt li jinżamm il-livell għoli attwali ta' sikurezza.

Fl-istess ħin din ser tgħin biex tiġi evitata kwalunkwe diskriminazzjoni moħbija, b'mod partikolari kontra kumpaniji ġodda li jixtiequ jidħlu f'suq ferrovjarju.

Ir-regolament il-ġdid ser iwassal ukoll għal

tnaqqis sinifikanti fir-regoli nazzjonali

f'oqsma fejn qed tiġi introdotta regolamentazzjoni armonizzata fil-livell tal-UE.

Il-pilastru tekniku jistabbilixxi wkoll qafas ta' koordinazzjoni għal korpi nazzjonali ta' investigazzjoni, filwaqt li fl-istess ħin jinżamm il-livell għoli ta' indipendenza tagħhom.

Ġew introdotti elementi ġodda ta' ''kultura ġusta'': pereżempju, il-Kummissjoni tingħata l-kompitu li tanalizza dan l-approċċ fir-rigward ta' proposti futuri.

Miżuri oħra tal-pakkett ferrovjarju li għadhom qed jiġu diskussi

Ir-raba' pakkett ferrovjarju jinkludi wkoll

pilastru tas-suq

, bi proposti biex jiġu liberalizzati s-servizzi domestiċi tal-passiġġieri ferrovjarji u li tissaħħaħ il-governanza tal-maniġers tal-infrastruttura.

Il-presidenza li jmiss tal-Lussemburgu għandha l-għan li tilħaq approċċ ġenerali dwar iż-żewġ proposti li fadal f'Ottubru.

Approċċ ġenerali dwar il-proposta dwar in-normalizzazzjoni tal-kontijiet kien diġà ġie adottat f'Diċembru 2014.

Proposti tekniċi

Sistemi ta' approvazzjoni ġodda għall-interoperabbiltà u s-sikurezza ferrovjarja: Il-Coreper jagħti l-approvazzjoni tiegħu


Fit-30 ta' Ġunju 2015, il-presidenza tal-Kunsill laħqet qbil mal-Parlament Ewropew dwar abbozz ta' direttiva li tistabbilixxi regoli ġodda u mtejba dwar id-distribuzzjoni tal-assigurazzjoni.

Permezz tad-direttiva ser tiżdied il-protezzjoni tad-

detentur tal-polza

, ser tittejjeb il-

kwalità tal-informazzjoni

mogħtija lill-konsumaturi u jiġu stabbiliti regoli mtejba tal-

kondotta tal-operazzjonijiet

għad-distributuri tal-assigurazzjoni.

It-test iħassar id-direttiva 2002/92/KE dwar il-medjazzjoni fl-assigurazzjoni u jfassalha mill-ġdid bħala direttiva dwar id-distribuzzjoni tal-assigurazzjoni.

Id-direttiva tfittex li ttejjeb ir-regolamentazzjoni tal-assigurazzjoni fil-livell tal-konsumatur b'mod li ser jiffaċilita l-integrazzjoni tas-suq, u li tistabbilixxi l-kundizzjonijiet meħtieġa għal

kompetizzjoni ġusta

bejn id-diversi tipi ta' distributuri ta' prodotti tal-assigurazzjoni.

Hija għandha l-għan ukoll li ssaħħaħ il-protezzjoni tad-detentur tal-polza, b'mod partikolari fir-rigward ta' prodotti tal-

assigurazzjoni tal-ħajja

b'element ta' investiment.

L-intermedjarji għandhom rwol ċentrali fid-distribuzzjoni ta' prodotti ta' assigurazzjoni u riassigurazzjoni.

Hemm diversi tipi ta' persuni u istituzzjonijiet li jiddistribwixxu prodotti tal-assigurazzjoni, pereżempju l-aġenti, is-sensara u l-impriżi tal-assigurazzjoni.

L-applikazzjoni tad-direttiva 2002/92/KE wriet li hemm għadd ta' dispożizzjonijiet li jeħtieġ li jiġu ppreċiżati aktar.

Miri speċifiċi

B'mod aktar speċifiku, id-direttiva l-ġdida għandha l-għan li:

ta' applikazzjoni għall-kanali kollha ta' distribuzzjoni, inklużi r-rekwiżiti proporzjonati għal dawk li jbigħu prodotti tal-assigurazzjoni fuq bażi anċillari;

tidentifika, tiġġestixxi u ttaffi l-

kunflitti ta' interess

issaħħaħ

sanzjonijiet

amministrattivi, kif ukoll il-miżuri li għandhom jiġu applikati fil-każ ta' ksur ta' dispożizzjonijiet ewlenin;

tiżgura l-idoneità u l-oġġettività tal-

konsulenza dwar l-assigurazzjoni

tiżgura li l-

kwalifiki professjonali

tal-bejjiegħa jaqblu mal-kumplessità tal-prodotti mibjugħa;

tikkjarifika l-proċedura għad-dħul fis-suq

Din id-direttiva m'għandhiex iżżomm lill-istati membri milli japplikaw dispożizzjonijiet aktar rigorużi biex jipproteġu lill-konsumaturi, sakemm dawn id-dispożizzjonijiet ikunu konsistenti mad-dritt tal-UE.

U sabiex tiġi żgurata l-konsistenza bejn is-setturi finanzjarji, hija tieħu inkonsiderazzjoni r-regoli stabbiliti għas-swieq ta' strumenti finanzjarji.

Il-passi li jmiss

Il-qbil għad irid jiġi kkonfermat mill-Kunsill ladarba t-test jiġi ffinalizzat.

Id-direttiva mbagħad ser tiġi ppreżentata lill-Parlament Ewropew għal vot fl-ewwel qari, u lill-Kunsill għall-adozzjoni.

Skont it-test maqbul, l-istati membri ser ikollhom sentejn biex jittrasponu d-direttiva fil-liġijiet u r-regolamenti nazzjonali.

Distribuzzjoni tal-assigurazzjoni: Il-Kunsill u l-Parlament jaqblu dwar regoli ġodda


Il-Kunsill estenda l-missjoni tal-pulizija tal-UE għat-Territorji Palestinjani (EUPOL COPPS) sat-30 ta' Ġunju 2016.

Din hija parti mill-isforzi ġenerali tal-UE b'appoġġ għall-bini tal-istat Palestinjan fil-kuntest tal-ħidma lejn riżoluzzjoni komprensiva tal-konflitt bejn Iżrael u l-Palestina, ibbażata fuq soluzzjoni b'żewġ stati.

Il-missjoni, immexxija fil-qafas tal-politika ta' sigurtà u ta' difiża komuni (PSDK), ilha minn Jannar 2006 tassisti lill-Awtorità Palestinjana fil-bini tal-istituzzjonijiet ta' Stat futur tal-Palestina fl-oqsma tal-pulizija u tal-ġustizzja kriminali.

Bil-kontribut tagħha għar-riforma tas-setturi tas-sigurtà u tal-ġustizzja, il-missjoni tappoġġa l-isforzi biex tiżdied is-sigurtà tal-popolazzjoni Palestinjana u biex jissaħħaħ l-istat tad-dritt.

Is-Sur Rodolphe Mauget huwa l-Kap tal-Missjoni.

Bejn l-1 ta' Lulju 2015 u t-30 ta' Ġunju 2016 ġie allokat baġit ta' €9.175 miljun għall-attivitajiet tal-missjoni.

Fl-istess ħin, il-Kunsill estenda l-mandat tal-missjoni tal-UE ta' assistenza fil-fruntieri għall-punt ta' qsim ta' Rafah (EU BAM Rafah) sat-30 ta' Ġunju 2016.

Estiża l-Missjoni tal-Pulizija tal-UE għat-Territorji Palestinjani


Nixtieq nistiednek għal laqgħa informali tal-kapijiet ta' stat jew ta' gvern taż-żona tal-euro u l-President tal-Kummissjoni nhar it-Tlieta 7 ta' Lulju 2015 fis-18:00.

Wara r-referendum fil-Greċja, nemmen li għandna niltaqgħu urġentement fl-ogħla livell politiku biex niddiskutu s-sitwazzjoni u modi possibbli 'l quddiem.

Stedint ukoll lill-President tal-Bank Ċentrali Ewropew u lill-President tal-Grupp tal-Euro biex jingħaqdu magħna.

Summit taż-Żona tal-Euro, 7 ta' Lulju 2015

Ara l-paġna tal-laqgħa

Ittra ta' stedina mill-President Donald Tusk lill-membri tas-Summit taż-Żona tal-Euro


Ser naqra d-dikjarazzjoni maqbula llejla mill-mexxejja waqt is-Summit taż-Żona tal-Euro:

Iltqajna llejla biex niddiskutu s-sitwazzjoni serja fil-Greċja.

Innutajna li l-awtoritajiet taż-żona tal-euro huma lesti biex jagħmlu dak kollu meħtieġ biex jiżguraw l-istabbiltà finanzjarja taż-żona tal-euro kollha kemm hi.

Wara r-referendum Grieg, il-Prim Ministru Tsipras impenja ruħu li jippreżenta talba ġdida għal programm fi ħdan il-qafas stabbilit mit-Trattat dwar il-MES, inkluż kondizzjonalità stretta ta' politika.

Qbilna biex b'mod urġenti neżaminaw jekk huwiex possibbli li tiġi stabbilita bażi biex jintlaħaq qbil li jirrispetta l-impenji eżistenti u r-regoli komuni tagħna.

Sa mhux aktar tard minn nhar il-Ħamis 9 ta' Lulju, il-Gvern Grieg għandu jistipula fid-dettall il-proposti tiegħu għal aġenda ta' riforma komprensiva u speċifika għall-valutazzjoni mit-tliet Istituzzjonijiet biex tiġi ppreżentata lill-Grupp tal-Euro.

Il-Kapijiet ta' Stat jew ta' Gvern ser jiltaqgħu nhar il-Ħadd 12 ta' Lulju.

Ippermettuli nżid ftit kliem mill-perspettiva tiegħi.

In-naħat kollha tan-negozjati jikkondividu r-responsabbiltà għall-

attwali.

Din hija r-raġuni għaliex illum appellajt lill-mexxejja kollha biex jippruvaw isibu kunsens, li ser ikun is-suċċess komuni tagħna, mingħajr ebda telliefa jew rebbieħa.

Jekk dan ma jseħħx, ikun ifisser it-tmiem tan-negozjati bil-konsegwenzi kollha possibbli, inkluż l-agħar xenarju possibbli, fejn aħna lkoll inkunu telliefa.

In-nuqqas tagħna li nilħqu qbil jista' jwassal għall-falliment tal-Greċja u l-insolvenza tas-sistema bankarja tagħha.

U li hu żgur, ser ikun il-poplu Grieg li ser ibati l-aktar.

M'għandi l-ebda dubju li din ser taffettwa l-Ewropa kollha, fis-sens ġeopolitiku wkoll.

Jekk xi ħadd għandu xi illużjoni li mhux hekk, huma inġenwi.

Ir-realtà evidenti hi li fadlilna biss ħamest ijiem biex insibu l-qbil aħħari.

S'issa, evitajt li nitkellem dwar skadenzi.

Iżda llejla rrid ngħid ċar u tond li l-iskadenza finali tintemm din il-ġimgħa.

Aħna lkoll responsabbli għall-kriżi u aħna lkoll għandna r-responsabbiltà li nsolvuha.

Ara l-paġna tal-laqgħa

Kummenti mill-President Donald Tusk dwar l-eżitu maqbul tas-Summit taż-Żona tal-Euro dwar il-Greċja fis-7 ta' Lulju 2015


L-ewwel nett, nixtieq kull suċċess lill-Presidenza Lussemburgiża.

Dawn is-sitt xhur li ġejjin ser jippreżentaw sfida kbira u nistenna b'interess l-eqreb kooperazzjoni possibbli.

Minn dak li naf dwar il-Prim Ministru Bettel ninsab ċert li ser iwettaq ħidma eċċellenti.

Qed niltaqgħu f'mument uniku u diffiċli għall-Ewropa, u għall-unjoni ekonomika u monetarja tagħna.

Qabel niddiskutu s-Summits Speċjali taż-Żona tal-Euro tal-lejl li għadda u ta' Ġunju, ser nirrapporta fil-qosor dwar l-eżiti ewlenin tal-Kunsill Ewropew ta' Ġunju.

Il-mexxejja ddiskutew kif jista' jingħata appoġġ lill-pajjiżi l-aktar esposti tal-UE li qegħdin taħt l-akbar pressjoni migratorja.

Aħna qbilna dwar ir-rilokazzjoni u r-risistemazzjoni ta' 60 000 refuġjat matul is-sentejn li ġejjin.

Għal raġunijiet ta' ċarezza, l-iskema ser tikkomplementa l-isforzi nazzjonali eżistenti, issa li l-pajjiżi tal-Unjoni Ewropea qegħdin jirċievu 600 000 applikazzjoni għall-asil kull sena.

Iva, id-diskussjoni kienet diffiċli u f'mumenti diviżiva.

Fil-fehma tiegħi, din kienet l-ewwel darba li l-mexxejja Ewropej kellhom skambju onest bħal dan dwar il-kwistjoni tar-refuġjati.

Il-Kunsill Ewropew għażel li jżomm mal-approċċ volontarju maqbul fil-Kunsill Ewropew Speċjali f'April.

F'din il-kwistjoni jeħtieġ li jintlaħaq bilanċ bejn is-sovranità nazzjonali u l-azzjoni fuq livell Ewropew.

Issa għandna ftehim bħala bażi għall-ħidma tagħna, u li nistgħu nibnu fuqu.

Il-Presidenza Lussemburgiża qed tirċievi impenji volontarji mingħand l-Istati Membri kemm dwar ir-rilokazzjoni kif ukoll dwar ir-risistemazzjoni.

Abbażi tal-progress li sar sa issa, nittamaw li ser jintlaħqu n-numri li kien intlaħaq qbil dwarhom fil-Kunsill Ewropew.

Fid-dawl tal-emerġenza attwali, il-mexxejja qablu wkoll li l-Unjoni Ewropea ser tassisti fl-istabbiliment ta' 'faċilitajiet tal-ewwel akkoljenza' fl-Istati l-iktar esposti biex tiġi żgurata reġistrazzjoni rapida tal-wasliet irregolari.

Sadanittant, il-Kummissjoni ser taċċellera t-taħdidiet mal-pajjiżi ta' oriġini u ta' transitu dwar ir-riammissjoni biex tissaħħaħ il-politika ta' ritorn tagħna.

Dawn ser isiru abbażi tal-'prinċipju aktar għal aktar' f'oqsma relatati bħall-għajnuna għall-iżvilupp.

Il-Prim Ministru Brittaniku kkonferma l-intenzjoni tal-gvern tiegħu li sal-2017, isir referendum dwar is-sħubija.

Ser jibdew id-diskussjonijiet mar-Renju Unit dwar in-negozjati mill-ġdid.

Dan kien l-ewwel pass fi proċess itwal li ser jintemm ukoll fil-Kunsill Ewropew.

Ser nerġgħu lura għal dan f'Diċembru.

Is-Segretarju Ġenerali tan-NATO, Jens Stoltenberg kellu diskussjoni magħna dwar it-theddid ġdid għas-sigurtà li qed tħabbat wiċċha miegħu l-Ewropa, hekk kif sirna nafu dwar l-attakki terroristiċi l-aktar reċenti fit-Tuneżija, il-Kuwajt u Franza.

Fil-kuntest tat-terroriżmu internazzjonali u sfidi oħrajn għas-sigurtà, il-mexxejja inkarigaw lir-Rappreżentant Għoli biex tħejji strateġija ġdida tal-Unjoni Ewropea dwar il-politika estera u ta' sigurtà għal Ġunju tas-sena d-dieħla.

Qbilna wkoll li nużaw fondi Ewropej biex nappoġġaw l-isforzi kollettivi ta' investiment fil-futur tad-difiża Ewropea.

Finalment, iddiskutejna kwistjonijiet ekonomiċi, b'mod partikolari r-rapport dwar it-tlestija tal-unjoni ekonomika u monetarja, ippubblikat fit-22 ta' Ġunju.

Ir-rapport jiċċara li l-prijorità biex tinbena unjoni monetarja aktar profonda hija r-riforma fil-livell nazzjonali.

L-aħjar mod kif nindirizzaw id-dgħufijiet strutturali taż-żona tal-euro hu li nindirizzaw in-nuqqasijiet tal-ekonomiji nazzjonali tagħha.

Il-mexxejja enfasizzaw ukoll l-importanza li jinbena suq uniku diġitali u nnotaw il-pjan ta' ħidma l-ġdid tal-Kummissjoni f'dan ir-rigward.

Minħabba r-rwol ċentrali li għandha l-ekonomija diġitali fil-ħolqien tal-impjiegi u t-tkabbir, il-Kunsill Ewropew kien assolutament ċar li dan il-qasam issa jikkostitwixxi prijorità ewlenija.

Il-kooperazzjoni futura tal-Parlament Ewropew hi essenzjali biex jinkiseb dan il-għan.

Ġimagħtejn ilu, sejjaħt Summit taż-żona tal-Euro fit-22 ta' Ġunju biex noħorġu mis-sitwazzjoni ta' staġnar fin-negozjati dwar l-assistenza finanzjarja għall-Greċja u biex jiġi żgurat li l-mexxejja kollha jkunu fuq l-istess paġna politika.

Fil-jiem ta' wara dan, il-mexxejja talbu lill-Grupp tal-Euro biex jiġu aċċellerati d-diskussjonijiet dwar proposta fl-aħħar minuta mill-Greċja.

Dakinhar ħsibna li seta' jintlaħaq qbil.

Issa, gimagħtejn wara, hemm tellieqa kontra l-ħin biex terġa' tinbena l-fiduċja.

Mhux ser niddiskuti t-tajjeb u l-ħażin tar-referendum Grieg.

Kull persuna għandha l-perċezzjonijiet personali tagħha.

Jeħtieġ li f'dan l-istadju nimxu 'l quddiem.

Li ninsew dak li ġara fil-passat.

Fis-Summit taż-Żona tal-Euro tal-lejl li għadda, il-mexxejja kellhom skambju sinċier u onest dwar is-sitwazzjoni diffiċli li għandna quddiemna bħalissa.

Tlabna lill-Prim Ministru Tsipras biex jippreżenta l-ideat tal-gvern tiegħu għal tkabbir sostenibbli u prosperità fil-Greċja.

Il-Grupp tal-Euro issa ser jikkunsidra fid-dettall t-talba tal-Greċja għal programm taħt it-Trattat dwar il-MES.

Ser ikun hemm bżonn ta' kjarifiki fil-jiem li ġejjin u dawn għandhom jingħataw malajr kemm jista' jkun.

In-naħat kollha tan-negozjati jikkondividu r-responsabbiltà għall-

attwali.

Nagħmel appell lill-mexxejja kollha biex jippruvaw isibu kunsens, li jista' jkun is-suċċess komuni tagħna, mingħajr ma jkun hemm telliefa jew rebbieħa.

Jekk dan ma jseħħx, ikun ifisser it-tmiem tan-negozjati bil-konsegwenzi kollha possibbli, inkluż l-agħar xenarju possibbli, fejn aħna lkoll inkunu telliefa.

In-nuqqas min-naħa tagħna li nilħqu qbil jista' jwassal għall-falliment tal-Greċja u l-insolvenza tas-sistema bankarja tagħha.

U li hu żgur, ser ikun il-poplu Grieg li ser ibati l-aktar.

M'għandi l-ebda dubju li dan ser jaffettwa lill-Ewropa kollha, fis-sens ġeopolitiku wkoll.

Jekk xi ħadd għandu xi illużjoni li dan mhux ser ikun minnu, huma inġenwi.

Ir-realtà evidenti hi li fadlilna biss erbat ijiem biex insibu qbil aħħari.

S'issa, evitajt li nitkellem dwar skadenzi.

Iżda rrid ngħid b'mod ċar u tond li l-iskadenza finali tintemm din il-ġimgħa.

Aħna lkoll responsabbli għall-kriżi u aħna lkoll għandna r-responsabbiltà li nsolvuha.

Kif qal darba Plutarka: "Faċli li nsibu t-tort, li tagħmel xi ħaġa aħjar jista' jkun diffiċli."

Nispera li mhux ser ikun daqstant diffiċli li nagħmlu xi ħaġa aħjar, kif kien ħaseb Plutarka.

Ejjew nagħtu prova li ma kellux raġun.

Grazzi.

Ara l-paġna tal-laqgħa

Rapport mill-President Donald Tusk lill-Parlament Ewropew rigward il-Kunsill Ewropew ta' Ġunju u s-sitwazzjoni fil-Greċja